text:
Ingingo irebana n’amoko mu Rwanda ikomeje kugibwaho impaka n’abantu b’ingeri nyinshi. Ahanini ingorane zikunze guturuka ku kutamenya amateka y’imihindagurikire y’ikoreshwa ry’ijambo « ubwoko » ku bijyanye n’umuryango nyarwanda. Ikindi gitera ingorane ni ukutamenya itandukanyirizo lili hagati y’ibyitwa ubu « amoko », ni ukuvuga abasinga, abazigaba, abatutsi, abatwa, abahutu, ababanda, abacyaba, abasindi…, isano bifitanye n’ukuntu byakoreshejwe muri politiki. Iyi nyandiko iragaruka kuri izi ngorane ari nako hagenda hagaragazwa ibisubizo ku bibazo bizikomokaho.
Ubundi ijambo ubwoko ku birebana n’abantu, likoreshwa bashaka kuvuga inkomoko. Ku bijyanye n’umuryango nyarwanda, iyo babajije umuntu ubwoko bwe baba bashaka kumenya inkomoko ye. Gusa aha igisubizo gitagwa akenshi ntabwo kiba kimwe ku banyarwanda bose: umwe ashobora kukubwira ati ndi umuzigaba, ndi umusinga, ndi umusindi…; undi akakubwira ati: ndi umututsi ndi umuhutu, ndi umutwa… Aha umuntu yakwibaza ibibazo bibili by’ingenzi:
1-Byagenze bite kugirango ibyo byose byitwe amoko?
2-Ali abo bazigaba, abasinga, abasindi ari n‘abatutsi, abahutu, abatwa, ni bande biyitirira inyito y‘ abandi?
I. Amoko gakondo y’Abanyarwanda ni ayahe ?
Iyo tugiye mu mateka yanditswe kuri kariya karere u Rwanda rw’ubu rwubatseho, hari byinshi dusangamo bitwereka ko abanyarwanda bo hambere (aha reka tuvuge mbere y’umwanduko w’abazungu) bavugaga inkomoko yabo bashingiye ahanini ku moko. Ayo moko abanyarwanda bibonagamo yageraga kuri 20 : abasinga, abasindi, abazigaba, abagesera, ababanda, abacyaba, abega, abungura, abashambo, abatsobe, abakono, abaha n’ayandi… Ubuzima mbonezamubano ndetse n’ubujyanye na politike muri rusange bwari bushingiye kuri ayo moko. Umuntu yanavuga ko ariyo ubuzima muri rusange bwari bwubakiyeho…
Ibi bishobora gusobanurwa n’ingingo zikurikira :
Reka dutangirire ku bihugu bya mbere byari hariya u Rwanda rw’ubu ruri, ibyo bihugu byari byubakiye ku moko : Mubali w’abazigaba, Gisaka cy’abagesera, Nduga y’ababanda…n‘ibindi.
Mugushaka kuvuga abaturage babanjilije abandi hariya u Rwanda rw’ubu ruri, ni ukuvuga abasangwabutaka naho hakoreshwaga ayo moko ; bavugaga ko cyangwa bavuga ko abasinga aribo basangwabutaka.
Ibyo gushyingirana nabyo byagenderaga kuri ayo moko : Reba nko mu bami b’abanyiginya baravugaga bati turafata abageni mu bakono, mu baha, mu bega, mu basinga… Muri uru rwego rwo gushyingirana, Bwana Fawustini Kabanza, mu kiganiro yagiranye na Gaspard Musabyimana kuri Radiyo Inkingi ku ya 19 mata 2020 yatanze ingero. Yavuze Nyirantobwa umukobwa w’umwami Mibambwe Sekarongoro warongowe kwa Mashira, avuga Bwiza bwa Mashira warongowe na Gahindiro bivugwa ko yari umuhungu w’uwo Mibambwe Sekarongoro… Kuri uru rutonde twakongeraho Mageni bivugwa ko yari umwuzukuru wa Nsoro Bihembe wategekaga u Bugesera ngo akaba yarazanye na Nyanguge atwite Mukobanya. Uwo Mageni yarongowe kwa Ngoga wo mu Nduga ya Mashira. Abo bose, nk’uko Kabanza abivuga, ntawagiye mu rugo rw’undi gushaka umugeni ari umututsi, ari umuhutu cyangwa se umutwa.
Urundi rugero ni rwa Ruganzu Bwimba igihe bavuga ko yari amaze gufata icyemezo cyo kujya gupfira mu Gisaka nk’umutabazi, yagize ati: „Umusindi yarenze akarwa…“ ashaka kuvuga ko nk’umusindi adashobora gusubira ku cyemezo yafashe. Izi ngero zose zirerekana ko mugushaka kugaragaza inkomoko ye, umunyarwanda wo hambere ni amoko abasinga, ababanda, abagesera,… yashyiraga imbere.
Ntawashyiraga imbere ubututsi, ubuhutu cyangwa ubutwa kuko nkeka ko bwari butaraza (ndashaka kuvuga muri icyo gihe cya Ruganzu Bwimba amateka avuga ko yabayeho mu kinyejana cya cumi nagatanu). Bishatse kuvuga ko ariya moko (abasinga, abazigaba, ababanda,…) yabayeho mbere y’ubututsi, ubuhutu n‘ubutwa. Aha naho ndahahurira na Kabanza wari muri kiriya kiganiro navuze haruguru. Iyi ngingo ni ingenzi kuyumva neza kuko idufasha kumva impamvu dusanga abatutsi, abahutu, abatwa mu bazigaba, abasinga, ababanda n’ahandi mu yandi moko…
II. Abatwa, abatutsi, abahutu twavuga ko batangiye kuvugwa ryari?
Ntibyoroshye gusubiza iki kibazo. Iyo umuntu asomye amateka yerekeranye n‘ariya moko (abazigaba, abasinga, ababanda…) yari aturiye hariya u Rwanda rw’ubu ruri ndetse no muri kariya karere k’ibiyaga bigari kose akayasesengura arinako ayagereranya, usanga ahagana mu kinyejana cya cumi na gatandatu gishyira icya cumi na kalindwi gitangira ibintu byaratangiye guhinduka. Amoko amwe yashatse kubaka ibihugu binini, birenze akagali kiyitirira ubwoko bumwe. Ahangaha umuntu ashobora kuvuga ko bariya basindi ba mbere ni ukuvuga ba Bwimba aribwo bashobora kuba baratangiye kwagura akagali kabo kazavamo u Rwanda tuzi ubu…
Ugutera imbere by’ako kagari kwaranzwe n’ibintu bibiri by’igenzi:
-Gusenya ibihugu bishingiye ku moko bikomekwa kuri icyo cy’abasindi byagize ingaruka mbi kuri ayo moko kuko akenshi abagize ayo moko, bamwe baricwaga abandi bagatorongera;
-Havutse ingenabitekerezo nshya ishingiye kuri politiki y’imiyoborere y’icyo gihugu cyari gitangiye kuba kinini cyangwa se kwaguka inajyanye kandi n’ingamba zo kwigarurira ibindi bihugu. Ni muri uru rwego rujyanye niyo ngengabitekerezo ya politique n‘uko yagiye ikura nkeka ko amagambo abahutu, abatutsi, abatwa ashobora kuba yaratangiye gukoreshwa.
Mu gitabo cye Intwari z’Imbanza zubatse u Rwanda rugahamya igitinyiro. Amateka y’umushinga wo kubaka u Rwanda, umaze imyaka 926 (1091-2017), Yohani wa Mungu Nsanzabera avuga ko ari ku gihe cy‘umwami Cyilima Rugwe (bavuga ko yabayeho ahagana mu kinyejana cya cumi na gatandatu) ayo magambo yinjijwe mu mibereho y’abanyarwanda asobanura ibyiciro by’ubudehe mu rwego rw’ubworozi bw’inka…
Vansina we, mu gitabo cye “Le Rwanda ancien. Le royaume nyiginya” akavuga ko ari ku gihe cy‘umwami Cyilima Rujugira (bavuga ko yabayeho ahagana mu kinyejana cya cumi n’umunani) ayo magambo yakoreshejwe mu rwego rw’intambara. Bashaka gutandukanya abarasanaga ku rugamba bitaga abatutsi n’abatwaraga ibikoresho, impamba… bitaga abahutu.
Biragoye kwemeza ko biriya bice (abatwa, abatutsi, abahutu) byariho ku gihe cya Rugwe nk’uko Nsanzabera abivuga kubera ko twabonye haruguru ko muri biriya bihe bya Bwimba bivugwa ko ariwe wabyaye Rugwe, amoko abasinga, ababanda, abasindi… ariyo yakoreshwaga. Ko ibyo bice byaba byaratangiye gukoreshwa ku buryo bwimbitse mu buzima mbonezamubano no muri politiki ku gihe cya Rujugira birashoboka. Nanone ahangaha naho ariko ntabwo ubushakashatsi bwari bwatangaza itariki idakuka.
Icyigenzi aba bashakashatsi bahuriyeho, ni uko ayo magambo yabayeho kuva mbere y’umwaduko w’abazungu; kandi ko yadutse asobanura catégories sociales. Erega si hariya u Rwanda ruri gusa ayo magambo yakoreshejwe avuga catégories sociales. Abanyanga, Abamongo bo muri Repubulika Iharanira Demokarasi ya Kongo nabo barayakoreshaga…Uwaba ashaka kumenya neza ibyerekeranye nabo banyanga cyangwa abo bamongo, yabisanga mu gitabo mperutse gusohora cyitwa Histoire du Rwanda. Désidéologisation et restitution des faits historiques… Editions Sources du Nil, Lille, 2020.
Ukwaduka kw’amagambo abahutu, abatutsi, abatwa n’ikoreshwa ryayo bigaragara ko bishobora kuba byabayeho nyuma ya Ruganzu Bwimba bivugwa ko uyu yabayeho ahagana mu kinyejana cya cumi na gatandatu ntibigomba gufatwa nk’intangiriro y’amateka y’u Rwanda cyangwa se aya kariya karere u Rwanda rw’ubu rwubatseho. Mbere y’icyo kinyejana, ako karere kariho n’amateka yako, gatuwe n’amoko gakondo: ababanda, abacyaba, abasindi, abazigaba, abasinga, abagesera…yarangwaga n’imirimo inyuranye: ubuhinzi, ubworozi, ubucuzi… Haruguru twabonye ko amoko amwe yari yarashoboye no kubaka ibihugu yigengagaho. Ibyo bikorwa byose ntibyavumbukiyeho gutyo gusa; byatanzwe n’iterambere ubushakashatsi buvana ahagana imyaka 500.000 mbere y’umwaduko wa Kristu.
Ibindi bintu bibili by’igenzi umuntu yavuga ahereye kuri buriya bushakatsi bwa Nsanzabera na Vansina ni uko izo nyito z’ubuhutu, ubututsi n’ubutwa zaje nyuma y’amoko (abasindi, ababanda…) kandi ko abinjiye cyangwa abinjijwe mu byiciro izo nyito zasobanuraga, batavaga muri za Kameruni, za Tchad cyangwa se muri za Abisiniya…
Gushingira gusa ngo ko abantu basa maze umuntu akabahuza inkomoko ntabwo bihagije. Niyo mpamvu guhuza abahutu n’abakamerune, abatutsi n’abapeule cyangwa n’abosomali, ukongeraho ko baje mu Rwanda ariyo baturutse bakahasanga abatwa ataribyo. Ese niba ubu abo bahutu, abo batututsi bavuga ururimi rumwe rw‘Ikinyarwanda, muri ibyo bihugu bya Kameruni, Tchad, Somalie… naho bavuga cyangwa bavugaga ururimi rw’Ikinyarwanda? Niba se abahutu n’abatutsi barigiye urwo rurimi rw’Ikinyarwanda ku batwa basanze mu Rwanda, izindi ndimi baje bavuga ni izihe? Ese hari ibisigisigi byazo dusanga mu Kinyarwanda? Kugeza ubu abahanga mu ndimi ntabyo barerekana. Izo nkomoko zihabwa abo banyarwanda ni impimbano, ntaho zihuriye n’ukuri; zatangajwe mu rwego rwo gukwirakwiza ingengabitekerezo ya politiki igamije gufata ubutegetsi, kubugundira no kubuheza ho abandi nk’uko ubu hari abanyarwanda bashaka kwisanisha n’abayahudi mu rwego rwo gushaka kwitandukanya n’abandi banyarwanda kugirango bashobore kubatsikamira…
III. None umuntu yasobanura ate ukuntu abatutsi, abatwa, abahutu bahurira mu moko?
Niba ibyo bice (abatutsi, abatwa, abahutu) byaraje nyuma y’amoko (abazigaba, ababanda, abasinga, n’ayandi …) birumvikana ko byagiye bivana abantu muri ayo moko yariho bitewe n’imilimo babaga bahamagariwe gukora. Ahangaha umuntu yavuga ko byagiye byoroshwa ni uko abari bagize ubwoko ubu n’ubu batari bafite ubumenyi bumwe ku bijyanye n’imibereho mbonezamubano na politiki, ntibakoraga imilimo imwe kandi ntibari bakungahaye kimwe. Umuntu yavuga ko bagiye binjira cyangwa se binjizwa muri ibyo bice bitewe ni uko babayeho cyangwa n’icyo bazanye. Mu basinga hashoboraga kuboneka abinjira cyangwa se abinjizwa muri catégorie y’abatutsi, iy’abahutu n’iy’abatwa. Mu basindi, mu bazigaba n’ahandi mu yandi moko naho byashoboraga kuba uko…
Ikindi gisobanura uruhurirane rw’abahutu, abatutsi n’abatwa mu moko ni uko ari ayo moko cyangwa se ibyo bice by’abahutu, abatwa n’abatutsi nta gipande na kimwe cyari gifunze. Abanyarwanda binjiraga mu bwoko cyangwa mu gice iki n’iki bakagisohokamo kubera impamvu zinyuranye: gushyingirana, ubuhake, … Politiki nayo hari igihe yabigiragamo uruhare. Urugero twavuga ahangaha n’urw’umuryango wa Padiri Kagame Alegisi dusanga mu gitabo cya Antoine Nyagahene. Ku rupapro rwa 252 Bwana Nyagahene avuga ko umuryango wa Padiri Alexis Kagame w’abahabwa wo mu bwoko bw’abasinga winjijwe mu batutsi n’umwami w’abanyiginya Kigeli Rwabugili mu kinyejyana cya cumi n’icyenda bitewe nuko Buki, sekuru wa Padiri Kagame yafashije uwo mwami mu bitero yagabye mu karere yari atuyemo ko mu Ndorwa.
IV. Abatwa, abatutsi, abahutu baje kuba amoko bigenze gute?
Amagambo «abahutu, abatutsi n’abatwa» ni ayo mu rulimi rw’Ikinyarwanda, bivuze ko ntaho ahuriye n’umwaduko w’bazungu mu Rwanda; yariho kandi yarakoreshwaga mbere y’ukuza kwabo mu Rwanda. Amagambo « ubwoko – amoko » nayo yabagaho mbere yuko abazungu bagera mu Rwanda kuko yakoreshwaga ku basinga, ababanda, abasindi, abazigaba,… Abazungu bamaze kwemeza ko « abahutu, abatutsi n’abatwa » ari za « ethnies », cyangwa se «races» no kubavangura hakurikijwe isura bashatse igisobanuro cy’ayo magambo mu Kinyarwanda, ni uko bafata ya magambo « ubwoko-amoko »; kubera ingufu bari bafite, abazungu bemeje iyo nyito nshya y’amagambo « abahutu, abatutsi n’abatwa »; abategetsi b’abanyarwanda bategekanaga nabo, ni ukuvuga abami b’abanyiginya barayakira, abiru babo barayikwirakwiza. Muri make rero, umuntu yavuga ko ayo «moko mashya» yazanywe kandi ashyigikirwa n’abari bafite ingufu mu rwego rwa politiki no mu rw’ubukungu. Niyo mpamvu ayo «moko mashya» yahise ahabwa agaciro kurusha yayandi gakondo abanyarwanda bibonagamo.
Ugutakaza agaciro kw’amoko cyangwa uguta imbaraga kwayo kubera impamvu za politique byatumye ibyo bice bindi by’abanyarwanda (abatwa, abatutsi, abahutu) biza imbere mu mibereho mbonezamubano no muri politiki. Uko kuza imbere kw’ibyo bice kwagiye kuza buhoro buhoro: Mbere y’umwaduko w’abazungu ibyo bice byarakoreshejwe: tubisanga mu bitekerezo bikubiye mu gitabo cyandistwe na André Coupez na Kamanzi; mu bucurabwenge, cyane cyane muri cya gisigo cyarataga ibisekuru by’abami b’abanyiginya bivugwa ko abashinzwe uwo murimo bagizwe abakozi bakuru b’ibwami kuva ku ngoma ya Kigeli Mukobanya. Iyo abacurabwenge bavugaga icyo gisigo batangiriraga ku mwami uriho. Nk’iyo bakivugaga ku ngoma ya Mutara Rudahigwa, bagira bati: „uyu mwami twimitse ni Mutara. Izina rye ry’ubututsi ni Rudahigwa. Nyina umubyara ni Nyiramavugo. Izina rye ry’ubututsi ni Kankazi… “; bagakomeza batyo kugeza kuri Gihanga bavugaga ko ariwe wahimbye ingoma yabo.
Mu gihe cya gikolonize no mu gihe cya za Repubulika: iya mbere, iya kabili n’iya gatatu ubu nandika iyi nyandiko turimo, naho ibyo bice byarakoreshejwe ndetse bihabwa n’ingufu kuko byakoreshejwe cyane n’abanyapolitike kugirango bagere ku nyungu zabo. Uko kuza imbere kw’ibyo bice kwagiye gusubiza inyuma amoko abanyarwanda bibonagamo ni ukuvuga abazigaba, abasinga, abasindi… ari nako ibyo bice byagiye bifata izina ubwoko ku buryo muri iki gihe iyo ikibazo cyerekeranye n’ubwoko kibajijwe ntabwo ari kenshi umuntu yumva abasinga, abazigaba…; akenshi umuntu yumva abatwa, abatutsi, abahutu…
Ijambo ubwoko twavuga rero ko ryakoreshwaga mbere na mbere kuri ariya moko gakondo abasinga, ababanda, abega, abasindi… ariko ko ryaje gukoreshwa ku abatwa, abatutsi, abahutu ahanini bitewe n’abanyapolitiki bashakaga gukurakuza inyungu zabo…
V. Ayo moko gakondo twavuga ko yatangiye kuvugwa ryari?
Kimwe n’uko haruguru navuze ko bitoroshye kubona italiki amagambo abatwa, abatutsi, abatwa yatangiriyeho gukoreshwa mu mibereho mbonezamubano no muri politiki by’abanyarwanda ndagiragango aha naho ku berebana n’ariya moko gakondo mvuge ko bigoye gutanga igihe yavukiye n’ubwo bwose bigaragara ko yabanjirije abahutu, abatwa, abatutsi. Icyo umuntu yavuga ni uko bishoboka ko yabayeho akomotse ku iterambere mbonezamubano ry’abaturage bari baturiye kariya karere u Rwanda rw’ubu rwubatseho niry’utundi turere tugakikije. Ikindi umuntu yavuga ni uko ayo moko yavuye mu baturage bamwe, bari bamaze kumenyerana, barangwa n’umuco umwe banavuga ururimi rumwe ruzaba mu iterambere ryago Ikinyarwanda, Ikirundi, Igishi… Amwe muri ayo moko yavukiye muri kariya karere u Rwanda rw’ubu ruri, andi hanze yako.
Uko imyaka yagendaga ishira indi igataha ni nako ayo moko yagendaga ahindura isura, amwe akimuka agahindura inturo; byageze naho amoko amwe akomera maze yubaka ibihugu. Muri kariya karere u Rwanda rw’ubu ruri, nk’uko biboneka hejuru muri iyi nyandiko umuntu yavuga u Mubali w’abazigaba, Nduga y’ababanda, u Bugara bw’abacyaba…
Kuri ibi birebana no kwimuka kw’amoko, ayaje gutura muri ako karere aturutse ahandi, ntabwo yavuye kure yako kuko mu muco uranga abagatuye ubu nta bimenyetso bibyerekana. Imibanire hagati y’amoko yategekaga ibihugu byayo ntabwo buri gihe yari myiza. Mu gushaka kwagura ibihugu byayo, amoko amwe yashoje intambara ku yandi moko maze ibihugu by’atsinzwe bikomekwa ku by’atsinze.
Ni muri urwo rwego ibihugu bimwe byagutse ibindi bigasenyuka burundu. Uku gusenyuka kw’ibihugu bimwe kwakulikirwaga n’ugutakaza ingufu kw’amoko yabiyoboraga. Mu by’ukuri, izi ntambara nizo zatangiye kwaka ingufu amoko k’ishingigiro ryubakirwaho ibihugu. Abatsindaga intambara, ibihugu byabo bikaguka, bashatse izindi nkingi z’ubutegetsi bwabo, maze bashyiraho ingamba n’ingengabitekerezo zituma bayobora ibyo bihugu byabo byagenda byaguka ari nako zigenda zigabanya ingufu z’amoko. Byabaye ngombwa ko bashyiraho ibyiciro mu baturage bituma babayobora; muri kariya karere u Rwanda rw’ubu rwubatseho ibyo byiciro nibyo byiswe abatwa, abahutu, abatutsi. Ibi nabyo byaje biturutse mu baturage bamwe, bafite umuco umwe kandi banavuga ururimi rumwe. Birashoboka kandi ko ayo moko n’ibyo byiciro ari ibya vuba (nanone aha byumvikane ku rwego rw’amateka) ugereranije n’u Rwanda gakondo n’ururimi rwarwo Ikinyarwanda rwabibanjirije.
Umwanzuro
Mu gusoza, icyo twavana muri aya mateka y’amoko: abasinga, abazigaba, abasindi… cyangwa no muri ariya yerekeranye na biriya bice bindi abatwa, abatutsi, abahutu ni uko byose byakomotse ku iterambere ry‘imbonezamubano, ry‘ubukungu cyangwa rya politike ry’umuryango nyarwanda. Bishatse kuvuga ko Abanyarwanda muri iryo terambere ryabo aribo batanze, ku bihe bitandukanye na none, ayo moko yose n’ibyo bice byose. Niyo mpamvu ayo moko yose n’ibyo bice byose bihuriye ku muco umwe: ururimi rumwe, gushyingirana, guturana bivanze mu gihugu, indyo imwe, imyambalire imwe, n’ibindi. Muri make Abanyarwanda ni bamwe! Atari ibyo byagorana gusobanura ukuntu abahutu, abatutsi n‘abatwa (niba atari bamwe) baboneka mu bwoko bumwe nk’ubw’abazigaba aho abawugize bavuga ko bukomoka ku mukurambere umwe bita Kazigaba…
Mu mateka y’abanyarwanda, habayeho politiki mbi zishingiye ku ngengabitekerezo z’irondakoko zabagabanyijemo ibice.
Ingaruka zizo politiki zaranzwe n’ibibi byinshi: ubwicanyi, guhunga igihugu, kwikubira ibyiza by’igihugu…Ariko icyagararagaye ni uko kuva mbere y’umwaduko w’abazungu izo politiki zajyaho, nta bwoko cyangwa igice na kimwe cyitandukanije n’abandi banyarwanda ngo gituye mu gipande cyacyo cy’igihugu cy’u Rwanda, ngo gishyireho ururumi rwacyo, imyambalire yacyo, indyo yacyo…kubera ko wa muco umwe ubaranga wakomeje kubagira umwe. Uyu muco w’ubumwe hagati mu Banyarwanda ni ubere imbaraga abakiri bato, barwanire guha u Rwanda icyerekezo cy’ubumuntu kizira amacakubili aho yaturuka aho ariho hose kuko ubwo bumuntu aribwo soko y’iterambere rirambye.
Inosenti Nsengimana
Kanama 2020


c: text/html

text:
Banyarwandakazi, Banyarwanda kandi bavandimwe, nongeye kubaramutsa mbifuriza imigisha y’Imana yo soko y’ubuzima n’ibyiza byose. Imana yaremye muntu imuha ubwigenge n’ubwisanzure ntayega ku buryo ntawe ushobora kubumuvutsa.
Tumaze iminsi twumva ijambo « espace politique ». Naritekerejeho ngerageza kurisobanukirwa, cyanecyane ko uburyo barivuga, numva ryatuma abanyarwanda barushaho kwiheba. Akenshi baravuga ngo FPR na KAGAME bafunze espace politique, ngo nta rubuga rwa politique ruri mu Rwanda ; nyamara ariko Kagame we ndetse n’abandi kubera gutinya abakorera politiki hanze, bakemeza ko ushaka umusaruro yagombye kujya gukorera mu Rwanda n’ubwo tuziko we aba agira ngo bamwegere abone uko abatoteza. Reka tubanze twibaze ku gisobanuro cy’iri jambo ubwaryo.
Mu rurimi rw’igifaransa ijambo « espace » nubwo rikoreshwa cyane, ni ijambo rigoye gucengera igisobanuro cyaryo ; bityo rero no mu Kinyarwanda kuribonera igisobanuro nya cyo biragoye. Rikunze gukoreshwa bavuga « umwanya » muburyo bwo gutandukanya ahantu n’igihe « temps », nubwo wasanga hari aho rinakoreshwa mukuvuga igihe runaka. Mu kugenekereza dukoresha urubuga ariko ntibihuye neza.
Tutagiye muri byinshi ariko, ndagira ngo twumvikane ko iyo bavuze « espace » bidasobanura ahantu runaka hazwi n’iyo tuvuze urubuga binyuranye no kuvuga ikibuga kuko cyo kiba gifite imbibi zituma umuntu yamenya aho gitangirira n’aho kirangirira. Ikibuga wagifunga ariko urubuga mugisobanuro cya « espace » ntushobora kurufunga.
Iyo noneho twongeye ho politiki, birushaho kuba ibindi kuko tuzi ko politiki ari cyane cyane ibitekerezo ; ntibibaho rero gufunga igitekerezo.
Muri iki kiganiro rero turafatanya kureba inzira iboneye abanyarwanda bakora politiki n’uburyo abayikora badakwiye kugira impungenge ko hari uwabasha kubambura uburenganzira bwa bo, cyangwa kubakura k’ urubuga ikinirwa ho. Hano munyumve neza : simvugira Kagame mu rwego rwo kunaniza abakora politiki ; ariko sinagamije kunenga abatavuga rumwe nawe bavuga ko yafunze urubuga rwa politiki, ahubwo ndagirango nerekane ko hari uburyo bundi abantu bakoresha kabone n’aho ubutegetsi bwa Kigali bwaba bwibwirako bwakumiriye ababurwanya ku buryo bwose.
Mbere na mbere tubanze twibuke ko politiki ari uburyo bwo kugena umurongo w’imibereho y’umuryango runaka (organisation de la société). Ari nayo mpamvu twibanda cyane ku muryango nyarwanda aho ubarizwa hose, tugamije kureba igikwiye ngo ugire amahoro n’imibereho myiza.
Umuryango nyarwanda
Iyo tuvuze umuryango tuba dushaka kuvuga abantu babana kandi bafite ibyo bahuriye ho bibagira kimwe. Umuryango nyarwanda ni imbaga y’abantu bakomoka mu gihugu cy’u Rwanda cyangwa se n’abandi bose biyemeje, ku mpamvu zinyuranye, kwimika mu mibereho yabo imico n’imibereho y’abanyarwanda. Bityo rero twavuga abanyarwanda mu buryo bw’inkomoko no mu buryo bw’imico n’imibereho, baba batuye mu Rwanda cyangwa ahandi.
Ubundi, umuryango- nyarwanda wagombye kubarizwa mu Rwanda, abatahatuye bakaba bafite inshingano zinyuranye bari mo hanze, mu mahanga kuburyo buzwi kandi buboneye ; kuko u Rwanda rwiza rutakwibuza kubana n’amahanga bakaba bagira n’ibyo bafatanya mu mibereho ndetse no mu mikorere. Nyamara ariko kubera politiki mbi, Abanyarwanda ntibabayeho neza mu gihugu, bikabatera guhunga ; none ubu bakwiriye hafi ku Isi hose ku buryo kuvuga ko batatanye bitaba ari ugukabya.
Urubuga rwa politiki rero rw’Abanyarwanda ni ibitekerezo byose byiza bigamije kwerekana umurongo uboneye imibereho myiza yabo, aho baba batuye aho ariho hose. Ibyo bitekerezo bigomba(simvuze bishobora…)bigomba gutangwa na buri munyarwanda nta mususu kandi ntawe ugombye kubisabira uruhusa. Umunyarwanda aho ava akagera, uwo ari we wese agomba kugira uburenganzira n’ubwisanzure busesuye, ari mu bitekerezo no mu buryo bwo kubitanga.
Bityo buri wese mu byo asabwa (devoirs) akitanga atishisha, ntacyo yikanga ariko n’uburenganzira bwe(droits) agaharanira kubwisanzuramo kuko nta numwe ushobora kubumuvutsa. Umunyarwanda ni umuntu nk’undi uwo ariwe wese ; uburenganzira bwe ntawundi abukesha keretse gusa uwamuhanze. Nkuko azira kubangamira abandi, nabo bazira kubimugirira, kabone naho baba bitwaje ko ari abategetsi. Amategeko n’ubutegetsi ahubwo biza kumurengera no kumurenganura ngo abeho neza, agire umutekano n’umudendezo maze yisanzure muri byose.
Gukora politiki mu Rwanda
Politiki mu bisobanuro byayo byose, (uburyo umuryango ubayeho, imiterere y’amategeko ugendera ho, uburyo ubutegetsi bumeze n’uko ababuharanira bitwara, cyangwa se uburyo bukoreshwa mu kwigobotora ingorane runaka), igomba kuganisha kumibereho myiza ya buri muturage aho kumusenya.
– Kubaho mu bwoba no mu gihirahiro ni ikimenyetso ko umuryango uba udafite politiki cyangwa se ko iba ikorwa nabi.
– Iyo amategeko yahindutse imashini yo gukanda n’urukuta rukumira abaturage, biba bigaragaza ko politiki itabafasha kumererwa neza, bikaba imvano y’amahugu, itotezwa, akarengane n’imvururu mu bantu.
– Mu gihe ubutegetsi buhuzagurika butakibasha gusubiza ibibazo by’abaturage ahubwo ugasanga abategetsi barangwa gusa n’ikinyoma no gushakisha amaronko n’inyungu zabo, politiki iba yapfuye hasigaye ahubwo amanyanga n’amatiku ari nabyo bibyara amacakubiri n’intambara zidashira.
– Iyo hariho ingorane, hakabura inzira yumvikanywe ho ngo zicyemuke ku nyungu za bose, usanga hasigayeho agatsiko k’abatoni b’ingoma, rubanda igakena, igihugu kikorama, kuko nta mikoro, ituze n’ikizere biba bikiharangwa.
Kubona cyangwa gukosora ibyo byose ntisaba viza kuko aho umuturage yaba ari hose, ashobora kubona igikwiye kandi agaharanira kugikemura. Aho niho u Rwanda rugeze ubu ; kuburyo rukeneye gutabarwa.
Abari mu gihugu bafite inshingano ya mbere kuko ibibazo aribo babibonera hafi n’ingaruka akaba aribo zigwira bwa mbere.
Abari hanze nabo ntibagomba gusinzira kuko kutaba iwabo ari impunzi, bibavutsa uburenganzira bwinshi nkandi bw’ibanze.
Ku byo mu Rwanda, ubu hari abavugako abakorera politiki hanze bata igihe cyabo. Sibyo kuko umuryango nyarwanda bavugira uri hose : imbere mu gihugu ndetse no hanze ; kandi baba bavuga ko bose bashaka ineza ibafasha bakibona kimwe, bakanumva ari umuryango umwe koko, ubayeho neza kandi wunze ubumwe.
Nyamara mu gihe cyose ijwi ry’abari mu gihugu ritumvikana imbere ya Leta ihari, ari nayo yagombye gukemura ibibazo, ahubwo bagahutazwa kuburyo bwose, kugera naho bahora biteze kuraswa igihe icyo aricyo cyose, wibaza niba kujya guhangana n’urupfu, aribwo buryo bwiza bwo gutambutsa ibitekerezo, no kugena politiki yo kurengera uburenganzira n’ubuzima bwa buri wese.
Abakora politiki bari hanze ntibata igihe bakomere ahubwo nibavugane cyane n’abakorera mu gihugu kuko bo batsikamiwe, ibitekerezo byabo bombi babyegeranye, babigeze mu rwego mpuzamahanga, babisobanure neza kandi mu ijwi rya bose. Imikorere imwe (kabone naho baba batari hamwe) niyo igaragaza mbere na mbere umurongo wabo wa politiki, kurusha amategeko bazashyira ho n’ibikorwa bazakora muri rusange mu rwego rwo guhindura ibyo ubutegetsi buriho ubu bwangije. Ubwo bumwe rero bushingiye kumyumvire, ntibusaba kuba abantu bari mu Rwanda cyangwa batuye hamwe. Ikigenzi ni uko abakorera munzego zo hejuru mu mashyaka anyuranye baba bari kumwe na rubanda bavugira mu rwego rw’ibitekerezo. Abo hejuru bagomba kumva ibyo rubanda ikeneye, bakabishungura, bakabavuganira kandi bakagena imishinga n’ingamba y’ukuntu byagerwaho. Buri wese ku rwego rwe agomba kugira inshingano yuzuza yaba hafi cyangwa kure, yaba ari mu gihugu cyangwa hanze yacyo.
Gusura u Rwanda no gutahuka bifite koko ingaruka muri politiki. Ku banyarwanda bagenda gusa batembera, bagasura ababo n’ibyabo bakagaruka nta kibazo; ibyo ni ibisanzwe kandi burya ngo n’umwana ujya iwabo ntawe umutangira. Nyamara bamwe bibwira ngo hanze haragoye bagataha, n’ubwo nabo ari uburenganzira bwabo, usanga hari aho baba barushijeho guca intege abari mu gihugu kuko ubutegetsi burushaho kubatera ubwoba, bukabumvisha ko nta kundi byagenda, ko bwabifatiye ndetse ko n’abagiye bananirwa bakagaruka; burya abantu bakwiye kujya babanza bagashishoza. Ugenda wenyine widegembya, ukabohesha agasozi kose.
Abanyapolitiki bo batashye (nka Madame Ingabire Victoire) twabonye uko byabagendekeye ku buryo kubongera mo undi byaba guhebya rubanda. Ahubwo hakenewe ijwi rivugira kure, rigatanga impuruza, rigategura imitima noneho umukiza akazasanga afite benshi bamwakira bamushagaye ku buryo ntabundi bubasha bwamuhangara. Kugira rubanda ni cyo gikenewe kandi kuyigira nta kundi ni ukuyivugira no kwemera kuyikorera mu bwitange ntabwikunde, ntabwikanyize na yo ikagucira inzira, igategura icyicaro.
Urubuga rwa politiki ntirutangwa n’ingufu z’ubutegetsi runaka cyangwa amategeko, ahubwo rutangwa n’uko umuryango uba ukeneye impinduka, noneho hakaboneka impamvu n’abantu bitanga mu gushaka inzira iboneye yo kuzigera ho. Ntirugengwa n’ahantu cyangwa igihe, kuko urubuga (espace) nta mipaka rugira. Runyuranye n’akarere k’ubutegetsi (territoire) kandi igihe kigiye kugera ngo na ko gafatwe. Ni urubuga rw’ibitekerezo kandi tuzi ko uretse no kubyica ntawushobora kubihagarika cyangwa kubifungirana. (Mwibuke inama za Mushayidi nubwo afunze, urubanza rwa Théoneste n’urwa Victoire ndetse n’igitabo cye). Njye nibwira ko akenshi tugwa mu mutego w’amayeri y’abatuyobya ngo hakomeze kuboneka impamvu zaha ubutegetsi buriho urwaho rwo kutarekura.Urubuga rurabangamiwe ariko rurahari.
Mu Rwanda ntihabuze espace politique ahubwo habuze espace vital. Ntihabuze urubuga rwa politiki habuze ubwinyagamburiro, nta buzima, ukopfoye barica ; naho ubundi iyo abantu babayeho ntibananirwa gushakisha n’imibereho ndetse n’amikoro yose abafasha kubaho neza.
Ni nayo mpamvu abakora politiki batagombeye kuzuyaza gushakisha inzira zose zinyarutse zatuma ibintu bihinduka vuba mu Rwanda, batitaye ku iterabwoba ry’ubutegetsi buriho, cyangwa amarangamutima y’abanyamahanga baburi inyuma mu busahuzi, bahora bayobya uburari, igihe cyose inzira yo kubwigobotora iba igiye kugerwaho. Ngiyo imvano y’amakimbirane n’amacakubiri mu mashyaka, bamwe bagakomeza gukeka ko ari Leta ya Kigali gusa ibikora, n’ubwo nayo itabura mo ; ngiyo imvano y’itotezwa rya zimwe mu mpirimbanyi zishakira u Rwanda ibyiza, ngiyo imvano y’agasuzuguro n’ubwende buke bw’abanyamahanga n’imiryango inyuranye biri mu kuzarira no kwirengagiza nkana ibibazo by’u Rwanda kandi babifitiye ibisobanuro n’ibimenyetso binononsoye. Espace politique, urubuga rwa politiki ku Banyarwanda ntiruhiniye gusa mu Rwanda ; si Kagame urugena kandi ntanuwarufunga ; ahubwo rukenewe gukoreshwa mu mpande zarwo zose nta shiti.
-Mbere na mbere tugaragaze ko nta buzima buri mu Rwanda kuko nta burenganzira namba bwa kiremwa muntu bwubahirizwa : Kwicwa, gufungirwa akamama, kunyagwa umutungo, gutotezwa…
-Dutinyuke duhinyuze mu ma nama, mu nyandiko no mu myigaragambyo abafasha bose ubutegetsi bwa Kigali gutwikira ukuri bapfukirana rubanda no gukwirakwiza ibinyoma babeshya amahanga ; naho abatwumva tubashyigikire nya byo.
-Tugaragaze ko imfungwa za Politiki zibumbatiye ikizere cy’impinduka nziza mu Rwanda, maze tugaragaze nyabyo ko tubakomeyeho kandi ko tubahuriyeho ;
-Twibumbire hamwe mu mikorere no mu mishyikirano tujyamo kugirango tugaragaze neza ikibazo cyacu kuko iyo tutari hamwe tuba twerekana ko kitaremereye ndetse ko hari ibindi bidushishikaje kurushaho, mbese muyandi magambo ko atari cyo kibazo gikomeye dufite. Twareka ibindi tukabohora igihugu kirabiruta.
Umwanzuro
Mu byukuri gufunga urubuga rwa politiki ni ugukora politiki izira amakemwa kuburyo ntawabona icyo akunenga. Iyo n’ab’iyo bigwa babona ko igihugu kigowe, ko ntabuzima ko ntabwinyagamburiro rubanda ifite, urubuga ahubwo ruba ruhari ; yewe runatanga impamvu zo gukoresha uburyo bwose ngo igihugu kibohoke haboneke inzira yo kuvugurura byimbitse ibyangijwe na politiki mbi. Mu Rwanda uretse gutinya no kujijisha ntawabura ibyo anenga Leta ya Kagame.
Kuvuga ko mu Rwanda nta rubuga ruhari ni imvugo ijijisha abadasobanukiwe neza, aho kumva ko rubanda itabaza bo bakumva ko ngo byose ari ntamakemwa. Ni ugutwikira amafuti ukerekana ko ntagikwiye kunengwa. Ni ugufata itekinika nk’ukuri, abashonje ukavuga ko bahaze, abasahura ukavuga ko bacunga umutungo neza, abo ruswa yarenze ukemeza ko batayizi kugeza n’aho abicanyi aribo wita abayobozi b’intangarugero wirengagije induru n’imiborogo biri mu karere.
Impamvu twe twavugako mu Rwanda nta espace politique ihari, ko nta rubuga rwa politiki ruhari ni imwe gusa ; ni uko nta espace vital ihari nta bwinyagamburiro bw’abantu bazima buhari, nta buzima buhari.Kagame n’ibyegera bye ni bo bafite ubuzima mu Rwanda.
Guharanira kubaho neza ni uko uba unariho. Umunyarwanda niyibohore mbere na mbere yizere kuramuka, agire ubuzima. Abakora politiki hafi ya bose bavuga ko bari ku rugamba kuko aho u Rwanda rugeze rukeneye ivugurura munzego zose. Ibyo bizashoboka rero ari uko rubanda irangajwe imbere n’abanyapolitiki bashize amanga kandi bashyize hamwe kugirango bagarukire igihugu koko, aho inyungu za rubanda zibanziriza izindi zose, aho amarangamutima, amaramuko n’inyungu z’amanjwe byibagirana. Nitwibohora ibiturimo, tuzibohora n’ingoma mbi; kandi nidukunda igihugu, tuzakivuganira.
Padiri Athanase Mutarambirwa

robotstxt: allowed

filter: keep


text:
Inyigisho yo ku cyumweru cya 15 gisanzwe, A, ku wa 12 Nyakanga 2020.
Amasomo: Iz 55,10-11; Zab 64, 10.11.12-13.14 ; Rom 8,18-23 ; Mt 13,1-25
Nyagasani ni umubibyi mwiza ubiba imbuto nziza
Bakristu bavandimwe, kwakira neza icyo Imana itubwira ni yo nzira iboneye iganisha ku buzima n’umukiro nyabyo. Nk’uko amasomo matagatifu abigarukaho, iryo jambo rya Nyagasani ni irinyabubasha, rirarema, ritanga ubuzima kandi rikabubeshaho. Nk’uko umuhanuzi Izayi abitubwira, ni ijambo rigereranywa n’imvura idashobora kugwa ngo isubire ku ijuru itarangije umurimo wayo, kandi twese tuzi ko ikibura imyaka ikarumba ari imvura. Nyamara nk’uko turanabigarukaho, imvura iramutse iguye, ariko ku mpamvu zinyuranye ubutaka ntibuyakire nta wazategereza umusaruro. Bavandimwe, tuzi ko umukiro wa muntu, mbere y’uko ugaragaramo uruhare n’umuhate bya buri wese, ari umugambi w’Imana.
1.Ameza y’Ijambo
Amasomo matagatifu y’uyu munsi cyane cyane ivanjili y’umugani w’umubibyi, aragaruka ku ruhare rwa buri wese kugira ngo uwo mukiro ukunde ushoboke. Kugira ngo iryo jambo rya Nyagasani rirangize umurimo waryo mu buzima maze burumbuke imbuto, ni ngombwa ko umuntu yemera kuryumva no kuryakira nyuma akabeshwaho na ryo bityo ingoma y’Imana igakura muri we. Koko rero, nk’uko Mutagatifu Irene (Irénée) wa Liyo (Lyon) abitwibutsa, Imana yaturemye nta ruhare tubigizemo ariko ntiyadukiza tutabyemeye. Nitwakire neza iryo jambo mbese nk’ ubutaka bwiza bwakira imbuto nziza maze amaherezo bukarumbuka imbuto nziza kandi nyinshi. Barakagwira abumva icyo Imana ivuga. Yezu, ati: ‘‘Amaso yanyu arahirwa kuko abona, amatwi yanyu arakeye kuko yumva’’.
Kiliziya ya Kristu umuryango tubarizwamo, ihora ihamagarirwa kwigishwa no kwigisha. Ibigize inyigisho yakira kandi itangaza nta handi bikomoka ni mu Ijambo ry’Imana. Mu gitambo cy’Ukaristiya iyo tumaze gusomerwa ibyanditswe bitagatifu baragira bati: ‘‘Iryo ni ijambo ry’Imana’’, cyangwa bati: ‘‘Iyo ni Ivanjili Ntagatifu’’. Si ibisanzwe, si iby’abantu, ni iby’Imana ariko bigenerwa twe abayo ikunda ngo bitubesheho. Iryo jambo ni rikuru, rikwiye gukundwa no kubahwa, rikwiye gukomeza guhabwa umwanya w’ibanze, rikwiye kwakirwa neza, niba dushaka ko ubuzima bwacu bugira icyerekezo. Hashize igihe gito Nyirubutungane Papa Fransisko ashyize muri kalendari ya liturujiya, icyumweru cyagenewe kuzirikana ku Ijambo ry’Imana. Inama nkuru ya Vatikani ya II yashatse kongera gushimangira agaciro gakomeye k’ijambo ry’Imana mu gitambo cy’Ukaristiya no mu yandi masengesho, mbese nk’igice ndasimburwa kidufasha kumenya ugushaka kw’Imana. Koko rero mu gitambo cy’Ukaristiya, icyubahiro dukwiye kugirira ibyanditswe bitagatifu kidushyitsa ku myumvire nyayo y’ igitambo nyabuzima cya Kristu, maze ayo meza yombi (y’ijambo ry’Imana n’ay’igitambo) twayasabaniraho muri Liturujiya ntagatifu, tukagira ubuzima.
2.Abumva Ijambo n’abataryumva
Tugarutse ku mugani w’umubibyi tumenyereye kumva kenshi ariko tudashobora gukonoza no guheraheza kuko ubumbatiye ubuhanga bwa Kristu, we Buhanga na Jambo w’Imana, hari byinshi twazirikana. Hari bimwe twibaza: Kuki imibereho y’abumva Ijambo ry’Imana n’abataryumva, akenshi tutabona aho itandukaniye? Kuri bamwe ububasha bw’Ijambo rya Nyagasani bushingiye he? Nitwibuke ko imbuto zirumbukwa n’abakiriye ijambo ry’Imana akenshi zigaragariza mu mutuzo nta kwiyamamaza cyane. Ikibi n’icyago ni byo bikunze kuvuza ubuhuha, bikamamazwa, ndetse akenshi ugasanga amatwi yacu asa n’abangukirwa kubisamira hejuru. Nyamara tumenye ko na n’uyu munsi hari abantu b’umutima mwiza bumvise ijambo rya Nyagasani rikabahindura, rikabaha uburyo bushya bwo kubaho bahesha Imana ikuzo. Ntitukihebe kuko tutumva abo bavugwa kenshi, isi yacu ni uko ibayeho. Ni isi yamamaza ikibi nk’aho inkuru nziza itakinogeye amatwi ya benshi.
3.Yezu arigisha akajijura
Yezu yaciye umugani w’umubibyi kuko yakundaga kuvugira mu migani agamije kwigisha no kujijura, maze arangije aranawusobanura. Atangira gusobanurira abigishwa be iby’uyu mugani, dore ko ijambo ry’Imana rikwiye gusobanurwa neza, ngo ryumvwe neza, ryakirwe neza, maze rirumbuke imbuto nziza, Yezu aragira ati: ‘‘Mwebweho nimwumve’’. Abakristu ba none dukwiye kumva icyo Yezu avuga muri ibi bihe. Kumva birakomeye ndetse biratugora ariko ni ngombwa cyane. Ntawakorera Imana atumva icyo imubwira mu ijambo ryayo. Niba ushobora gutega amatwi ijambo ry’Imana ntiwumve icyo ivuga, birumvikana ko ubuzima bwawe buzabaho nk’ubw’abatigeze batirimuka bajya hamwe duhurira twumva iryo jambo. Kumva ni ingabire dukwiye guhora dusaba. Umuhanga wo mu bihe byo ha mbere witwa Konfusiyusi (Confucius) ni we wagize ati: ‘‘Niba umuntu afite amatwi abiri akagira n’umunwa umwe, ni ukugira ngo yumve inshuro ebyiri kuruta uko avuga’’. Amatwi yumva Imana tuyobowe n’ukwemera cyane cyane muri ibi bihe turayakeneye.
Mu bihe bitatworoheye turimo twatewe n’icyorezo Kovid 19, aho imbaga y’Imana ikomeje gutakamba ngo yongere isengere hamwe uko byahoze, twanibaza tuti: ‘‘harya mbere y’icyo cyiza twumvaga dute icyo Imana itubwira? Muri ibi bihe se aho urugo rwacu nka kiliziya nto ari ho hantu honyine dushobora kumvira iryo jambo rya Nyagasani, ho turyakira dute? Igihe se kandi tuzaba twongeye guhura nka mbere turi imbaga yakoranye tuzumva dute icyo Imana itubwira?
4.Ikimenyetso cy’uko dushaka kujijuka
Umwitozo wo gutega amatwi ijambo, wo kumva icyo Imana ivuga dukwiye kuwukuza muri twe. Si twe tubyiha, ni ingabire y’Imana dukwiye kwakira. Bimwe biradutangaza mu kwitegereza kamere muntu n’intege nke zayo, aho umuntu azinduka agiye gusenga ku bushake bwe ariko akiburamo ibyishimo byo gutega amatwi ijambo ry’Imana, akarambirwa, akabihirwa, ugasanga Imana iri kubarirwa iminota nk’aho igihe cyose atari icyayo. Ni hamwe isengesho ryiza ari rimwe ryihuse kabone n’ubwo hari ibyarikurwamo. Ni hamwe inyigisho nziza ari ingufi kabone n’ubwo itasobanura iby’ibanze mu ngingo nyinshi twari dukeneyeho urumuri. Iyo tugeze aho, twibaza mu by’ukuri niba ikibazo kitaba gishingiye ku rukundo ruke dukunda Imana bityo ntitunyoterwe no kumva ibyayo, mu gihe kumva ibindi usanga bidushishikaje cyane ndetse tukabona igihe kiducika bwangu hakaba n’ubwo tuvuga ko igihe cyabuze.
Mu masengesho abayahudi bavugaga buri munsi bibutswaga iri jambo rikomeye: ‘‘Israheli tega amatwi’’ (Ivug 6,4). Gutega amatwi Nyagasani utwibutsa amategeko n’amabwiriza, utwereka inzira dukwiye kunyuramo ngo tuzagere ahagenewe intungane, ni ijambo ridasaza ku muntu w’ibihe byose. Nta warumbuka imbuto z’ubutagatifu n’ubutungane atumva icyo Imana imubwira. Nta waba umuntu unogeye Imana kandi ubereye igihugu (société), atateze amatwi Imana Soko y’ubutungane, Soko y’ibyiza byose.
5.Turi mu kihe cyiciro cy’abumva?
Mu kwisuzuma kwacu tumurikiwe n’iyi vanjili y’umubibyi twongere kwibaza igice tubarirwamo mu kwakira Ijambo rya Kristu tugaruka ku byiciro bine atubwira:
1). Abafite imitima ikomeye?
Hari abantu bafite imitima ikomeye itakira ijambo rya Kristu, ku buryo kuvuga iby’Imana kuri bo ari ukubatesha igihe. Ni ba bandi batwawe n’ibirangaza binyuranye mu isi (société), bakurikiye inyungu zinyuranye, ku buryo icyo Imana ivuga ntacyo kikibabwiye byaba mu kubibutsa, mu kubahwitura no kubamurikira. Icyakora iyo ukomoje ku Mana yifuza ko abantu baremanywe ubwigenge bwo gukora icyo bashaka, aho ho bakwakira bwangu, ariko se ubwigenge bavuga ni ubuhe?
2). Abantu bahindagurika?
Nyuma yo kumva no kwakira ijambo rya Nyagasani bigiramo ibinezaneza by’akanya gato, yewe bakaba bagurumanamo n’umuriro w’urukundo rw’Imana n’urwa mugenzi wabo, ubabonye akibeshya ko ahuye n’umukristu wakataje. Ariko nyamara uwo muriro ugurumana muri bo uba umeze nk’umwe w’amashara. Mu gihe gito ugasanga basubiye kwiberaho nka mbere.
3). Abareshywa n’imihihibikano y’isi?
Hari abantu bumva ijambo rya Kristu ariko nyamara imihihibikano y’isi ikabareshya kurusha iryo jambo ndetse bakabaho mu buryo buvuguruzanya na ryo. Abo akenshi tubasanga mu babonye imaragahinda yabo mu bukungu, mu kwiyegurira ingengabitekerezo zinyuranye za politiki (ideologies politiques), mu kwiyegurira ubushakashatsi n’ubuhanga ariko Imana yashyizwe ku ruhande.
4). Ab’umutima mwiza?
Kristu kandi avuga icyiciro cya kane cy’abantu b’ umutima mwiza. Bamwe bahora bagira bati: ‘‘Ndashaka kumva icyo Uhoraho ambwira’’. Aba bakira ijambo neza maze rikabashigamo imizi, rikabahindurira icyerekezo cy’ubuzima, bakabaho barumbuka imbuto z’ubutungane. Babaho barwana urugamba rwo kubaho mu buryo butavuguruzanya n’icyo Nyagasani abifuzaho. Bumva ijambo rye kandi bakarikurikiza.
6. Kwakira neza Ijambo ni ko kwera imbuto
Bavandimwe, uburyo twakira Ijambo ry’Imana ni na bwo ntandaro y’imbuto turumbuka mu bukristu bwacu. Niba hari uwumvise bavuga urukundo rwa Kristu, impuhwe ze, ubudahemuka bwe, akanumva impuruza idusaba kumwigana agatangira urugendo n’urugamba rwo kugenza nka Kristu ari na ko amusaba imbaraga dore ko twe tutishoboye, nta kabuza Kristu azaza abane na we amushoboze. Ariko niba iyo ntambwe ya mbere yo kumva icyo Kristu avuga itatewe, nta n’imbuto dukwiye gutegereza ngo ni uko twahuye nk’ikoraniro ry’abakristu tugaturira hamwe igitambo cya Kristu, ngo ni uko twagiye mu rugendo nyobokamana, cyangwa se turi mu muryango w’agisiyo gatolika. Igihe cyose imibereho yacu atari iya muntu wahindutse cyangwa uri mu nzira yo guhinduka, biba ari ikimenyetso ndakuka ko ijambo rya Kristu ritarakirwa mu buzima.
Bavandimwe kuba mu buzima bwacu tutarumbuka imbuto nziza si ikibazo gikwiye gushakirwa ku mubibyi ari we Nyagasani kuko ahora ari mwiza. Si ikibazo cy’imbuto abiba kuko ijambo rye rihora ari ryiza. Cyaba ikibazo cyo kutaryakira neza uko bikwiye.
Dusabirane kandi dusabire isi kugira ngo imbuto nziza zibibwa na Nyagasani zakirwe n’ubutaka bwiza ari yo mitima yacu. Imbuto Nyagasani abibye mu mitima yacu kuri iki cyumweru cya 15 gisanzwe ndetse n’izindi zose adahwema kutubibamo, tumusabe azihe kurumbuka.
Bikiramariya nyina wa Jambo adusabire kumwakira no kwakira ibyo atubwira maze tubeho mu buryo buhesha Imana ikuzo.
Padiri Fraterne NAHIMANA


text:
02/09/2018, Yanditswe na Tharcisse Semana
Kuva ku wa gatanu tariki ya 31 kanama kugeza ku cyumweru, tariki ya 2 nzeli 2018, ishyaka FDU-Inkingi riri mu bihe bidasanzwe, kubera ko abari bagize ubuyobozi bukuru bw’iri shyaka bagomba kwegura, hagashyirwaho ubundi buyobozi bushya, binyuze mu matora.
Ni ibihe bidasanzwe kuri iri shyaka ritavuga rumwe n’ubutegetsi bw’i Kigali kubera ko ubu riri mu rubuga rw’amahina, aho abaribereye ku isonga bagomba guhitamo byanze bikunze hagati yo gukorera mu mucyo no gukomeza kuba imbata y’amacakubiri ashingiye ku moko n’uturere, byagiye biranga bamwe mu bayobozi baryo.
Ni ibihe bidasanzwe kandi kuri FDU-INKINGI kuko byanze bikunze igomba guhitamo hagati yo gukorera mu bwisanzure n’ubwigenge, cyangwa se gukomeza kuvugirwa mo n’irindi shyaka ubu ryayigize ingaruzwamuheto!
Icyo tugarukaho kandi twibazaho muri iyi nkuru twahaye umutwe ugira uti “FDU-INKINGI mu bihe bikomeye by’amahitamo” ni uburyo aya matora yateguwe, uko azagenda n’icyo azahindura mu mikorere y’ishyaka FDU-INKINGI. Aya matora yaba yarateguwe mu mucyo? Yaba se azakorwa mu bwisanzure, ku buryo noneho umwiryane n’amacakubiri bishingiye ku turere n’amoko, byarangwaga muri iryo shyaka, bitazongera kubaho? Ese ibizava muri ayo matora abayobozi bose bazabyemeranywaho?
Ikindi twifuza kugarukaho ni icyo ubuyobozi bushya buzaza buzaniye ishyaka, abayoboke baryo n’abakunzi baryo. Ese ko abenshi mu bakunzi ba FDU-INKINGI bakunze kuvuga ko yataye umurongo yari ifite mbere y’uko umuyobozi wayo afunzwe, ko isigaye ikoreshwa/ikorera mu kwaha kw’abahoze ari abayoboke ba FPR-Inkotanyi ubu babarizwa muri RNC, ubuyobozi bushya butegerejwe buzagarurira ikizere abatari bake mu bahoze ari abayoboke n’abakunzi bayo, ubu bayiteye umugongo?
Ibyo ni ibibazo bikomereye ubuyobozi bushya bwa FDU-INKINGI, binasabwa gusubizwa mu maguru mashya n’abayobozi bashya b’iri shyaka bazamenyekana bitarenze ejo taliki ya 03 nzeli 2018.
Mbere yo gusesengura ibi bibazo byose, turagaruka gato ku kibazo cy’umurage w‘ubwiru mu mateka rusange y’abanyarwanda n’ingaruka yawo ku mitekerereze no mu mikorere yacu ya buri munsi. Turerekana n’uburyo uwo murage mubi wa cyami ukomeje kuba akarande, bikaba bigoye na n’ubu kuwurandura burundu mu bavuga ko bagendera ku mahame ya Repubulika na demokarasi (umuco wo kwishyira ukizana mu bitekerezo, guhihibikanira inyungu-rusange za bose – recherche d‘intéret public – no kubikora mu bwisanzure kandi ntacyo uhishahisha – transparence – ).
Ubwiru: umwera waturutse ibukuru bucya wakwiriye hose
Biragoye cyane ku banyarwanda abo aribo bose n’ingeri zose – ni ukuvuga ikigero (génération) cy’ababa barabaye igihe gito cyangwa kinini mu mitegekere n’imikorere y’ingoma ya cyami cyangwa se ababa batarayibayemo na mba – kwitandukanya n’umuco w’ubwiru. Muri make, ubwiru bwabaye – ku banyarwanda – umurage w’amateka. Uwo murage uradukurikirana, aho tuva tukagera n’icyo turicyo cyose (waba warize ukaminuza cyangwa se utaranize na mba). Ubwiru mu banyarwanda bwabaye umurage karande. Ni umwera waturutse ibukuru bucya wakwiriye hose.
Igitangaje ariko ni uko uwo mwera waturutse ibukuru ugakongera, abiyita ko bagendera ku mahame y’umuco-mvamahanga wa demokarasi (kutagira icyo uhishashisha mu byo ukora bifitiye inyungu rusange abenegihugu, transparence des actions d‘intéret public) bibagora kwitandukanya n’uwo murage mubi w’ibwami waducengeye mu misokoro no mu myumvire yacu.
Ingero mperaho n’ubwo ubu zireba FDU-INKINGI, ntabwo ari umwihariko kuri yo gusa kuko no mu yandi mashyaka avuga ko yimakaje umuco wa demokarasi, naho bitari shyashya. Ingero zanjye rero ni izi:
Nk’umunyamakuru mfite ishingano ntasimburwaho zo kugeza kuri rubanda amakuru y’ukuri kandi adafite aho abogamiye, cyane cyane igihe ari ibintu bireba inyungu rusange z’igihugu n’imibereho y’abaturage. Ni muri urwo rwego nifuje kumenya ibyerekeranye n’umwiherero w’inama-rukokoma (congrès) ya FDU-INKINGI ubu iteraniye i Bruxelles, ho mu gihugu cy’Ububiligi, ngo ntangarize abanyarwanda icyo igamije, uburyo yateguwe n’uko izagenda.
Muri uko gushaka gutunganya neza umurimo wanjye wo ku kugeza ku bantu amakuru nyakuri kuri uwo mwiherero w’inama-rukokoma (congrès) ya FDU-INKINGI n’ibizayikorerwa mo, nanyuze ku buyobozi bukuru bw’ishyaka ariko nsanga ikibazo cya wa murage w’ubwiru (guhishahisha n’ibintu bitari ngombwa, ahubwo biri mu nyungu rusange) ukiri inzitizi mu biyita ko bagendera ku muco wa demukarasi.
Dore bimwe mu bibazo nagejeje ku buyobozi bucyuye igihe bwa FDU-INKINGI no ku itsinda rikuriye ibyerekeranye n’amatora muri iryo shyaka n’ibisubizo nahawe:
« Muraho, muraho! Namenye ko muri FDU murimo kwitegura amatora. Mwampa amazina n’umwirondoro w’abiyamamariza imyanya y’ubuyobozi – les noms et profils de tous les candidats du bureau politique?
Igisubizo: « Dufite commission électorale qui gère le dossier [Ndlr: dufite itsinda rishinzwe ibyerekeranye n’ibyo by‘imyirondoro n’imigendekere y‘amatora]. Iyo commission ni yo yonyine ishobora gutanga de telles informations [Ndlr: ibyerekeranye n’ayo makuru usaba] ikanareba niba byemewe. »
Kuri iki kibazo cyanjye twakwita muri rusange n’ubusabe, itsinda rishinzwe ibyerekeranye n’ibyo by‘imyirondoro n’imigendekere y‘amatora ryo na n’igisubizo namba ryampaye kandi nari naryandikiye ndimwira ko byihutirwa. Nagerageje no guhamagara ariko ubwiru buba ubwiru…
Umunsi ukurikira nisunze umwe mu barwanashyaka usanzwe ukunda cyane byimazeyo FDU-INKINGI, uyu akaba anifuza ko nayibera umuyoboke n‘umuvugizi, mbinyujije mu murimo wanyje w’itangazamakuru. Namugejejeho ikibazo cyanjye uko nari nakigejeje ku buyobozi bwa FDU ngira nti :
«Wampa amakuru ku mazina n’incamake y’umwirondoro w’abahatanira kuyobora ishyaka (Noms et profil de tous les candidats du Bureau Politique) ko mbikeneye mu nyandiko ndimo gutegura?»
Igisubizo: « Andikira kuri email abakuriye ishyaka (by’umwihariko umukuru w’ishyaka). […] Ubimwoherereze no kuri watsapp ye. Ndumva ibyo ntakibazo kirimo rwose arabiguha, kandi ibyo si amabanga agomba guhishwa. […] natabiguha [uretse ko ntumva n’uburyo yabikwima] uzambwire nzabiguha…»
Kubera ko uyu murwanashyaka w’inshuti yanjye ntari namubwiye uko byangendekeye, nirengeje umunsi umwe ndogera mwoherereza ubutumwa bugufi kuri telefoni ye ngendanwa gira nti :
«…Komera komera…. Bwakeye bwakeye nshuti ! Wampa noneho amazina n’umwirondoro w’abiyamamaza (noms et profils des candidats) ko […] bankinnye diplomatie!»
Ubutumwa bwanjye bwamaze munsi wose nta gisubizo. Ibi nabibonye nk’ibintu bidasanzwe kuri njye, nkurikije uko njye n’uyu murwanashyaka w’inshuti-magara twari dusanzwe twandikirana umunota ku munota. Byanyanze mu nda ndamuhamagara ntiyanyitaba, mbonye atanyitabye mpitamo kumwandikira ubundi butumwa buteye butya : «Ko wari wambwiye ngo mbanze nteze ubwega i bukuru ngo nibatabimpa wowe uzabimpa, none urabimpa cyangwa…?».
Igisubizo cy’uyu mushuti wanjye cyabaye nk’umuti usharira kuri njye, bintera no kwibaza ukuntu ampindutse/ahindutse. Mu mvugo y’umuntu wigengesera (ibintu bitari bisanzwe mu mibanire yanyje nawe) yaransubije ati : « C’est délicat. Sanction ni exclusion. [Ndlr: Ibintu ntibyoroshye! Ndamutse nguhaye ayo makuru bikamenyekana, ni ukwirukanwa burundu, sinabyirengera rero].»
Ngizo zimwe mu ngero zerekana ko tukiboshywe n’umurage mubi w’ubwiru kandi nyamara tuvuga ko tugendera ku mahame ya demokarasi (kudahishira ibifitiye igihugu na rubanda inyungu rusange, culture démocratique de transparence dans la recherche de l’intérêt public).
Ibyo nashoboye kumenya…
Mu gukomeza gushakisha uko nakwandika inkuru nyayo kuri aya matora, nageze aho nyura hirya no hino maze mbona amazina y’abiyamamariza imyanya y’ubuyobozi bwa FDU. Aya mazina y’abiyamamariza kuyobora FDU-Inkingi nayabonye mu ibanga rikomeye cyane. Dore urutonde rwa bo uko ruteye :
Ku mwanya wa perezida w’ishyaka hari : Bahunga Justin na Me Innocent Twagiramungu.
Ku mwanya wa abavisi perezida hakaba: Kayumba Placide na Kabera Fidèle.
Ku mwanya w’umubitsi ho hakaba umuntu umwe gusa witwa Mbonigaba Boniface.
Uwampaye amazina y’aba bagabo (dore ko nta mutegarugori ubarizwamo) yabaye nk’umbwira no mu ncamake aba bagabo abo ari bo. Yaramwiye ati: «Kabera ni umuntu ukiri muto kandi ari mubashinze ishyirahamwe Jambo (est un jeune, un des fondateurs de Jambo). Yakomeje ambwira ko Mbonigaba we atamuzi cyane. Ati «icyo nzi ni uko aba mu Budage. Yahageze mu myaka ya za 86 cyangwa 87.»
Nashatse kumenya ku byerekeranye n’uko amatora ateganijwe n’uburyo ibarura ry’amajwi rizakorwa ariko mbura aho mvana amakuru nyayo. Nibajije niba buri gihugu kizohereza amajwi yacyo cyangwa hazabarwa gusa amajwi y’abazaba bari i Bruxelles maze uwo nari nisunze ambwira ko ataramenya neza uko ibyo amatora ku bantu batazaba bari i Bruxelles n’imigendekere yayo biteganijwe.
Mubajije uwo baha amahirwe menshi ku mwanya wa Visi perezida wa kabiri, yarambwiye ati : «Yewe, sinakubeshya. Bose bafite amahirwe angana. Gusa njye ntekereza ko Justin Bahunga ariwe ushobora gutorwa kubera ko afite uburambe mu ishyaka kurusha Me Innocent Twagiramungu ; byongeye kandi akaba ari n’umuntu w’inararibonye (un homme qui a plus d’expérience et de sagesse).»
Muri babiri ni nde uzasimbura Bukeye ?
Nyuma yo kumara imyaka ine ku buyobozi bw’ishyaka, ubu Bukeye ntiyemerewe kujya ku rutonde rw’abashobora guhatanira kuyobora ishyaka, bityo rero hakaba hagomba kuboneka abandi bahatanira ku musimbura kuri uwo mwanya. Mui abo abo twashoboye kumenya bidashidikanwa ho ni Me Innocent Twagiramungu na Justin Bahunga. Amakuru dufitiye gihamya aremeza ko ubuyobozi bukuru bw’ishyaka bweye ubusabe bw’aba bagabo bombi kandi ko itsinda rishinzwe kugenzura ibirebana n’amatora ryemeje bidasubirwa ho ko bujuje ibisabwa byose.
FDU-INKINGI ubu rero igeze mu rubuga rw’amahina, aho muri aba baharanira gusimbura Bukeye bitazaborohera, kuko uzaramuka atowe n’uzaba umwungirije bagomba gufatanya no gukora batikoresheje kugirango bagarurira ikizere abarwanashyaka n’abakunzi ba FDU.
Icyo abantu batekereza kuri aba bagabo bombi
Me Innocent Twagiramungu, uri mu biyamamaza ni umuntu uzi kubana neza n’abandi ariko bigora kwerekana aho ahagaze nyakuri mu bya politiki. Abenshi twaganiriye bemeza ko ashobora kugirira akamaro ishyaka aramatse atowe ariko ngo ntazi gufata ibyemezo-ndakuka (position) ku bibazo ibi n’ibi bikomeye, kabone n’iyo hari bamwe byarakaza.
Aba babivuga bemeza ko ari aho ishyaka ryagiye ripfira kuko akenshi abagiye bariyobora nyuma ya Victoire Ingabire bagiye berekana intege nke muri iyo nzira, bigatuma babarwa nk’«abateruzi b’ibibindi» byo muri RNC.
Uko abandi babibona: Icyo Me Innocent Twagiramungu na Justin Bahunga (na we uri mu biyamamaza) bahuriyeho, ni uko bombi mu mikorere yabo, bagendera ku magi. Ni abantu bubaha bakanubahiriza cyane amabwiriza n’amategeko avuye i bukuru, kabone n’iyo yaba afutamye. Ni abantu ubona akenshi basa n‘abashishikajwe no kugendana n’ibyemejwe cyangwa ibyavuzwe (rapport) ariko baterekana uruhande bo ubwabo baherereyemo. Bombi ni abantu badashobora gutinyuka ngo babe bavuguruza mu ruhame ubakuriye, cyangwa ubagejejeho igitekerezo iki n’icyi. Ni abantu ubona akenshi batavugira mu ruhame cyangwa ngo bagaragaze ibitekerezo byabo uko biri; bahora bigengesereye kuri buri jambo.
Ni abantu badashobora kwikubita ngo babe bakwegura igihe ari ngombwa, nk’igihe iki n’iki kitakozwe neza uko bigomba cyangwa igihe hagaragaye muri iki n’iki ukutumvikana gukabije n’amakimbirane. Ni abantu bihambira bakagerageza gukora neza ibyo bashinzwe, kabone n’iyo umuriro waba urimo kwaka hagati y’abo bakorana; muri make ni abantu bahora bigengesereye, bagamije kutagira uwo babangamira cyangwa ngo barakaze.
Umwihariko kuri Me Twagiramungu Innocent ni uko we iyo akwisanzuraho akubwiza ukuri kwe kose n’uburyo yirinda guhangara n’ibifi binini.
Ngibyo iby’amatora y’abayobozi ba FDU-Inkingi n’ibirebana n’abayobozi bayo bashya dutegereje kumenya ejo niba bidahindutse. Ikigaragara muri aya matora ni uko Victoire Ingabire Umuhoza, washinze akanayobora iryo shyaka mbere y’uko aba bayobozi bamugambanira, akibona mu rwasaya rw’intare, atavuzweho cyane. Wagirango ntiyigeze abaho ku byerekeye ishingwa n’imiyoborere y’iryo shyaka.
Ishyaka FDU-Inkingi ryashinzwe mu mwaka wa 2006, rishinzwe n’abari bahuriye mu mashyaka ya politiki atandukanye, ataravugaga rumwe n’ubutegetsi bw’i Kigali. Mu barishinze bakanariyobora, barimo madame Victoire Ingabire Umuhoza wari umuyobozi waryo, visi perezida wa mbere Ndahayo Eugène, visi perezida wa kabiri Dr Emmanuel Mberabahizi, na Jean-Marie Vianney Ndagijimana wari wagizwe umunyamabanga mukuru. Aba bose nta n’umwe ukibarizwa muri iri shyaka kubera impamvu tuzabagezaho mu nkuru yacu itaha.


text:
Inyigisho yo ku cyumweru cya 15 gisanzwe, Umwaka B
Kuwa 11 Nyakanga 2021
Amasomo tuzirikana:
- Am 7, 12-15
Zab 85(84)
- Ef 1, 3-14
- Mk 6, 7-13
- Nimuze dusingize Imana yo yaduhaye imigisha y’amoko yose
Nihasingizwe Imana, Se w’Umwami wacu Yezu Kristu, Yo yadusesekajemo imigisha y’amoko yose, imigisha ituruka kuri Roho, mu ijuru, ku bwa Kristu ( Ef 1,3).
Mbega igisigizo cyiza cya Pawulo Mutagatifu! Pawulo Mutagatifu yari yaranyuzwe n’ibyiza bikomoka ku Mana. Yanyuzwe n’umugisha Imana yaduhaye. Yari yaranyuzwe n’Imana ubwayo. Ni ko gutaraka, yanga kubyihererana abyandikira abakristu bo muri Kiliziya ya Efezi. Abaratira gusingiza Imana, kugira ngo nabo banjye bayisingiza. Muvandimwe, iyo unyuzwe n’ibyiza Imana ikugirira , urasingiza. Pawulo Mutagatifu akunze kugira amagambo meza cyane akoresha ataka Imana, amagambo meza cyane akoresha ahimbaza Imana, ayishimira! Uyu munsi, impamvu atanga z’ibyishimo bye, ni uko Imana yadusesekajemo imigisha y’amoko yose, ku bwa Kristu; yadutoye mbere y’ihangwa ry’ibiriho byose, kugira ngo tuzayihore imbere mu rukundo, turi intungane n’abaziranenge. Kandi ibyo byose idukorera, ni ko yabyishakiye ku buntu bwayo, Ku neza yayo. Ntibidukorera kubera ubuhangange cyangwa ubuhanga bwacu. Imana yaratwitoreye, iduhunda ingabire z’amoko yose. Ni iki cyatuma twe tutayisingiza? Twigire kuri Pawulo Mutagatifu tuyisingize, tuyirate, tuyiratire abatayizi, tuyivuge ibigwi, tuvuge ibyo yadukoreye.
Muvandimwe, ese wowe hari icyo wasingiriza Imana? Ese wowe hari icyo washimira Imana? Ese wowe nta Mugisha Imana yaguhaye? Kebuka urebe iburyo bwawe, urebe ibumuso bwawe, urebe mu mateka yawe, urebe mu muryango wawe, urebe mu buzima bwawe bwa buri munsi, urebe mu baturanyi bawe, n’ahandi ; urasanga nawe hari byinshi wasingiriza Imana , maze nawe nka Pawulo Mutagatifu, ugeze igisingizo cyawe ku Mana. Nurangiza gukora ibyo byose, ushobora nawe guterura usingiza Imana ugira uti :
“Nihasingizwe Imana, Se wa Yezu Kristu, yambeshejeho! Nihasingizwe Imana, Se wa Yezu Kristu, yampaye umufasha mwiza! Nihasingizwe Imana, Se wa Yezu Kristu, yampaye urubyaro! Nihasingizwe Imana, Se wa Yezu Kristu, yampaye ababyeyi beza! Nihasingizwe Imana, Se wa Yezu Kristu, yampaye incuti nziza mu buzima! Nihasingizwe Imana, Se wa Yezu Kristu, yaduhaye Ibidutunga! Nihasingizwe Imana, Se wa Yezu Kristu, yangize umusaseridoti! Nihasingizwe Imana yakoze byinshi Mu buzima bwanjye”. Buri wese nazamure igisingizo cye imbere y’Imana.
By’umwihariko, kuri iki cyumweru, turasingiza Imana, yo itora abahanuzi, nka Amosi ikabadutumaho! ( Am 7, 12-15)kugira ngo badukebure, batwereke inzira nziza igeza ku Mana. Kuri iki cyumweru, Turasingiza Nyagasani Yezu Kristu, We utora Intumwa, akazidutumaho, kugira ngo tugarukire Imana, kugira ngo zitwirukanemo roho mbi, kugira ngo zidusige amavuta, zidukize uburwayi ( Mt 6, 7-13). Ni amahirwe, ni umugisha kubona Ijuru ritwibuka, rikaza kuba hafi yacu. Imana ishimwe yo itwoherereza abahanuzi.
- Ariko se Umuhanuzi ni muntu ki ?
Mu isezerano rishya kimwe no mu rya kera, umuhanuzi ni umugabo cyangwa umugore uvuga mu izina ry’Imana ayobowe na Roho Mutagatifu, agasobanura umugambi w’Imana kandi akagaragaza icyo Imana ishaka akurikije nanone ibiriho icyo gihe; atera inkunga, akanashyira ahagaragara amabanga y’imitima, rimwe na rimwe ndetse akavuga n’ibizaba.
Mu isezerano rya kera, hari abahanuzi batowe n’Imana ikabatuma ku muryango wayo, kugira ngo bawugire inama, bawukomeze, bawufashe kugarukira Imana igihe wayobye.
Hari n’abandi bahanuzi batorwaga ibwami kugira ngo bajye bahanurira umwami. Abahanuzi b’umwami bari bashinzwe guhanurira umwami ibyiza gusa, mbese ibyo umwami yifuza kumva ( 1 Bami 22, 5-28). Twavuga ko bari ingirwabahanuzi. Namwe murumva ko rimwe na rimwe bamubeshyaga, bakamubwira ibinyoma, bakamuhisha ukuri, kuko, rimwe na rimwe ukuri kuraryana.
Mu isezerano rishya, naho havugwamo abahanuzi batari bacye. Ijambo “umuhanuzi” rivugwa mu isezerano rishya incuro 144. Incuro 123 rivuga abahanuzi bagenura abo mu isezerano rya Kera; incuro 21 niho ijambo umuhanuzi rivugwa riganisha kuri Yezu, kuri Yohani Batista no ku bandi bakristu bo mu Ikoraniro rya mbere.
Amazina ya bamwe mu bahanuzi bo mu isezerano rishya arazwi, hari nka Agabo, amurikiwe na Roho Mutagatifu wahanuye ko inzara ikaze igiye gutera ku isi yose, ariyo yateye ku ngoma ya Kalawudiyo ( Intu 11,28).
Muri Kiliziya y’I Antiyokiya, hari abahanuzi n’abigishaga aribo Barinaba, Simewoni bitaga “ Umwirabura” na Lusiyusi w’I Sireni, Manaheni wari warareranywe n’umwami Herodi, na Sawuli (Intu 13,1). Yuda na Silasi nabo bari abahanuzi, bagaragara barimo bahugura banakomeza abavandimwe ( Intu 15,32). Mutagatfu Luka yongeraho n’umukecuru witwa Ana wari Umuhanuzikazi ( Lk 2, 36).
- Ese njyewe cyangwa wowe waba umuhanuzi?
Twese abahawe Isakaramentu rya Batisimu twahawe kugira uruhare ku butumwa bwa Kristu, We Musaseridoti, Umuhanuzi n’Umwami. Niba narabatijwe , Ndi umuhanuzi. Niba warabatijwe, uri umuhanuzi. Turi abahanuzi, Igihe twumva Ijwi ry’Imana rituvugiramo, tukihutira gushyira ugushaka kw’Imana mu bikorwa, cyane cyane igihe dutoza abandi gukora ugushaka kw’Imana. Urumva rero ko ushobora kuba umuhanuzi mu rugo rwawe, aho utuye, aho ukora, aho ugenda,…..
Ingabire y’ubuhanuzi ni Ingabire Pawulo Mutagatifu ashishikariza abakristu guharanira kuko ari imwe mu zirusha izindi akamaro( 1Kor 12, 10). Murumva rero ko Ingabire y’ubuhanuzi itahawe Abahanuzi bo mu isezerano rya Kera gusa nka Izayi, Eliya, Elisha, Yeremiya, Daniyeli, n’abandi bazwi, ahubwo n’ingabire itangwa mu bihe byose kuko buri gihe umuryango w’Imana uba ukeneye inama, uba ukeneye kuyoborwa, uba ukeneye gukeburwa.
Ingabire y’Ubuhanuzi ni Ingabire dukwiriye kwifuza kurusha izindi, nk’uko Pawulo Mutagatifu abitugiramo inama agira ati “ Muharanire ingabire za Roho Mutagatifu, cyane cyane iy’ubuhanuzi” ( 1Kor 14,1). Kuba ariko ufite iyi ngabire si ikimenyetso cy’uko washyikiriye ubutagatifu, kuko kuyikoresha nabi bifite ingaruka mbi. Yezu Kristu, Umukiza n’Umucunguzi wacu, abivuga muri aya magambo ati: “ Benshi bazambwira uwo munsi bati “ Ese ntitwahanuye mu izina ryawe? Ubwo nzababwira nti: “sinigeze mbamenya mwa nkozi z’ibibi mwe” ( Mt 7, 22-23).
Bakristu, mwiyumvamo Ingabire y’ubuhanuzi, Buri gihe mujye mwibuka ko igihe kizagera mugasobanura uko mwakoresheje Ingabire mwahawe ( Mt 25, 14-30). Ibyo bizatuma murushaho gukoresha neza iyi ngabire, ku buryo kuri uwo munsi, buri wese azavuga ati “ Ubutungane bwawe sinabuhishe mu mutima wanjye; namamaje ubudahemuka bwawe n’umukiro uguturukaho, sinahishahisha ineza n’ukuri byawe imbere y’ikoraniro rigari “( Zab 40,11). Maze nawe azagusubize ati: “ Ni uko mugaragu mwiza kandi udahemuka, wabaye inyangamugayo mu bintu bike, nzagushinga ibisumbyeho; ngwino wishimane na shoboja” ( Mt 25, 23)
- Ese umuhanuzi ahanurira iwabo gusa cyangwa ashobora no gutumwa ahandi?
Yego umuhanuzi ashobora gutumwa ahandi. Mu isomo rya mbere (Am 7, 12-15) twumvise uburyo Imana yatoye Amosi, imukura inyuma y’amatungo, imukura muri Yuda, imujyana guhanurira umuryango wayo muri Israheli. Imana yatoye umuhanuzi Amosi kandi natwe Imana niyo idutora ikaduha ubutumwa. Amosi yiyoreraga amatungo. Ntiyigeze aba mu matorero y’abahanuzi, ahubwo Uhoraho yamukuye mu matungo ye, muri Yuda, amwohereza guhanura muri Isiraheli ( Am 7, 14). Mu gihe cy’ubuhanuzi bw’Amosi, cyari igihe cy’ubukungu n’uburumbuke muri Isiraheli. Byagaragariraga mu mazu meza yubakwaga, n’ibikoresho byose byabazwaga mu biti by’akataraboneka, kandi bakabitakaho imirimbo yabajwe mu mahembe y’inzovu. Abakire biberaga mu birori, bakirirwa bagaramye mu ntebe nziza no mamariri anepa, bagacurangirwa ibyuma biririmba, mu gihe, ku rundi ruhande, habaga hari abantu bicwaga n’inzara. mbese nk’uko mu bihugu bimwe byari bimeze mbere y’umwaduko w’icyorezo cya Covid-19. Ibyo rero Uhoraho Imana yacu ntashobora kubyihanganira! Niyo mpamvu atora Amosi akamutuma guhanurira umuryango wa Isiraheli ngo wisubireho ugarukire Imana.
- Ni iki tugomba kwitwaza igihe Imana idutumye? Ni iki tutagomba kwitwaza?
- Igihe ugiye mu butumwa, uzirinde kugenda wambaye amakanzu abiri (Mk 6, 9):
Kwambara amakanzu abiri bisobanura kugira amatwara abiri avuguruzanya: ubukirisitu n’ubupagani, amasengesho n’amateshwa avanze n’ukwiyoberanya. Icyo gihe ibyo wigisha ntibihura n’ibyo ukora. Hari aho abanyarwanda bavuga ko uwo muntu agira indimi 2, cyangwa bakamwita Kimwamwanya. Mukristu Ntumwa ya Yezu, irinde kwambara amakanzu 2.
- Igihe ugiye mu butumwa, uzibuke gutwara inkoni ( Mk 6, 8):
Ushobora kwibaza ngo inkoni y’iki? Yo gukoza iki? Mu rugendo rw’ubutumwa, kwitwaza inkoni biraduhagije kugira ngo nitujya kugwa tuyisunge. Erega Iyo nkoni ni umusaraba tugendana, tukawurangamira , ukatwibutsa umusaraba wa YEZU KRISTU udukomeza aho twari tugiye gucika intege; icyo giti cy’umusaraba kitubere inkoni y’urugendo turimo.
- Igihe ugiye mu butumwa, uzibuke kwambara inkweto ( Mk 6,9)
Irinde kujya mu butumwa wambaye ibirenge. Kwambara ibirenge birasebetse, ni igisebo, ni ikimwaro ku muntu uri mu butumwa. Niba ugiye mu butumwa, shakisha inkweto. Erega izo nkweto ni umwete wo kogeza Ijambo ry’Imana, ni umwete wo kogeza Inkuru Nziza y’amahoro. Ni cyo gisobanuro Bibliya iduha ( Ef 6,15). Iyo umwete ubuze, intama zirayoba, zigatatana, ikirura kikazimira bunguri.
- Igihe ugiye mu butumwa bwa Yezu, Bohoka ku by’isi kuko Yezu ubwe yateganyije uko uzabaho ( Mk 6, 8)
Yezu mu Ivanjili yabitubwiye muri aya magambo: ; nta mugati, nta ruhago, ntabiceri mu mukandara. Ahubwo urugo rwose muzinjiramo bazabakira.
Umwanzuro:
Mu ncamamake amasomo y’iki cyumweru aradushishikariza gusingiriza Imana ibyo idukorera no Kwemera kwakira ubutumwa Imana iduha.
Nyagasani Yezu nabane namwe !
Padri Emmanuel TWAGIRAYEZU,
Padri Mukuru wa Paroisse ya Crete Congo-Nil,
Diocese ya Nyundo


text:
Muhanga: Abayobozi 2 bakurikiranyweho kwaka ruswa yo guhindurira abaturage ibyiciro by’ubudehe
Urwego rw’Igihugu rw’Ubugenzacyaha, RIB, rwataye muri yombi abayobozi babiri bo mu Karere ka Muhanga mu Murenge wa Nyarusange bakurikiranyweho kwakira no gusaba ruswa abaturage kugira ngo babahindurire ibyiciro by’ubudehe.
Tariki ya 15 Ukuboza nibwo RIB yafunze abo bayobozi babiri bo mu nzego z’ibanze barimo Umunyamabanga Nshingwabikorwa w’Umusigire w’Akagari ka Musongati n’Umukuru w’Umudugudu wa Kagarama mu Karere ka Muhanga mu Murenge wa Nyarusange.
Umuvugizi w’Umusigire wa RIB, Dr Murangira B. Thierry, yabwiye IGIHE dukesha iyi nkuru ko aba bayobozi mu ibazwa ry’ibanze bemeye ko batse abaturage amafaranga kugira ngo babahindurire ibyiciro by’ubudehe.
Ati “Bakurikiranyweho icyaha cyo kwakira no gusaba ruswa aho mu bihe bitandukanye bagiye baka abaturage ruswa kugira ngo bahindurirwe ibyiciro by’ubudehe. Mu ibazwa ry’ibanze bemeye icyaha ko bagiye baka amafaranga abaturage kugira ngo babahindurire ibyiciro.”
Dr Murangira yasabye abayobozi kwirinda kwitwaza inshingano bahawe n’amategeko, ngo bajye mu bikorwa bigize ibyaha birimo nk’iki cya ruswa.
Ati “Nta muntu n’umwe ukwiriye kwitwaza inshingano yahawe ngo yake cyangwa yakire ruswa. Abo bantu ntabwo bazihanganirwa. Turasaba abantu ko uwaba afite amakuru kuri ruswa yo gushyira abantu mu byiciro by’ubudehe ko yayatanga ahamagara umurongo utishyurwa 166.”
Yakomeje agira ati “RIB iributsa abanyarwanda ko nta muntu n’umwe ukwiriye kubaka ruswa kugira ngo bahindurirwe icyiciro cy’ubudehe kuko birazwi ko gushyira mu byiciro by’ubudehe bikorwa n’abaturage kandi bigakorerwa mu ruhame.”
Mu gihe aba bayobozi bahamwa n’icyaha, urukiko rushobora kubaha igihano cy’igifungo kiri hagati y’imyaka itanu n’imyaka irindwi n’ihazabu yikubye hagati y’inshuro eshatu n’eshanu z’agaciro k’indoke batse.


text:
Inyigisho yo kuwa 15 Ugushyingo 2016, ku wa kabiri w’Icymweru cya 33 mu bisanzwe by’Umwaka C
Amasomo: Ibyahishuwe 3, 1-6.14-22; Zaburi 14,1a i 2-3a.3bc-4ab.5.; Luka 19,1-10.
Mukristu Muvandiwe, Kristu Yezu akuzwe!
Zakewusi ( izina riva kurya Zakariya risobanura ngo Imana yibuka cyangwa izi abayo) wari umutware w’abasoresha akaba n’umukungu, Ivanjiri itugaragariza ko yashatse kubona Yezu, wari umaze kuba igihangange ku bw’inyigisho ze n’ibikorwa bye mu nzira iva Galileya yerekeza i Yeruzalemu, ariko ntiyabishobora kubera abantu benshi, kandi akaba yari muto mu gihagararo. Kugira ngo agere ku ntego ye, Ivanjiri yerekanako yirukatse, agaca kuri iyo mbaga, maze yurira igiti kugira ngo abone neza Yezu wari ugiye gutambuka.
Ibyo ivanjiri itubwiye ni imvugoshusho. Mutagatifu Luka yayifashishije agamije kwigisha ko iy’isi dutuyeho n’ibiyiriho, iyo tubigizemo uruhare, bitubuza kubona Yezu. Kugira ngo tumushakashake kandi tumubone, akaba ari ngombwa guha ibyo bintu umwanya n’agaciro bikwiye. Kubigereho akaba, mbere na mbere, ari ngombwa kwigiramo icyifuzo cyo kubona no kumenyaYezu.
Mu byanditswe bitagatifu, kuva mu gitabo cy’Intangiriro kugera ku gitabo cy’ibyahishuriwe Yohani Intumwa, bigaragara ko Imana ariyo yadukunze mbere, ko ari yo iza idusanga, idushakashaka kugira ngo itugire abayo, ariko ntidushyiraho agahato. Ibona icyiza twifuza, uburyo tugihirimbanira dushishikaye ikakitugezaho mu kanya gato nk’ako guhumbya. N’iyo ibonye twivuruguta mu bibi by’amoko yose ntiyifuza ko duheranwa na byo, kuko umugambi wayo kuva kera na kare ari ikizwa ry’abantu no kubagaragariza Impuhwe zayo. Umwana wayo na kindi cyatumye amwohereza ku isi, uretse “gushaka no kurokora ibyazimiye” ( Lk 19,10).
Zakewusi yari azwiho kwigwizaho imitungo ikomoka ku kwaka abaturage imisoro n’amahoro by’ikirenga, ibyo ntibyamuheshaga icyubahiro rwagati muri bo. Muri make ntiyari akunzwe na bo. Bikaba bigaragazwa n’ukwijujuta kwabo, nyuma y’uko Yezu amaze kubura amaso, ku bushake bwe, maze akabwira Zakewusi wari mu giti, ati:“Zakewusi, manuka vuba, kuko ngomba gucumbika iwawe uyu munsi”. Ni benshi mu bayoboke ba Yezu bagombaga kwishimira ko yinjira iwabo, ariko we ahisemo urugo rw’umunyabyaha. Aha bikaba bitwigisha ko imikorere y’Imana itandukanye n’iy’abantu; uwanzwe n’abantu, Imana yo ntimukuraho amaboko, iramukunda kugeza ku ndunduro. Nta burenganzira dufite bwo kugira uwo ducira urubanza.Ubucamanza bw’Imana si nk’ubw’abantu. Ubwayo ntibugomba ruswa cyangwa “inyoroshyo”, ni ubucamanza butabera, bujyanye n’umugambi wayo wo gukiza bose itarobanuye.
Zakewusi na we wari uzi ko adakunzwe, abonye ko hari utandukanye n’abo yari azi ko bamuhaye akato, uwo akaba Yezu wari umuhamagaye, ava mu giti bwangu amusanga, maze yakirana Yezu ibyishimo. Mbega byiza!! Mukristu, nta kintu cyasendereza ibyishimo mu mu mutima wawe nko kwiyumvamo no kwibonera rwose ko ukunzwe, ko ntawe ukwishisha akubonye.
Byongeye nta zindi mbaraga zabaho zatuma umuntu yemera guhinduka cyangwa kureka imigenzereze ye ishaje atari izo mbaraga z´urukundo. Umunyabyaha utagaragarijwe urwango ahubwo akagaragarizwa ko urukundo rutaryarya, arahinduka. Urugero tweretswe uyu munsi ni urwa Zakewusi. Amaze kubona ukuntu Yezu amwakiranye ineza, amaze kubona ukuntu amwakiranye impuhwe n’urukundo, ndetse amaze no kumenya no kwemera ko koko Yezu ari umunyampuhwe n’umunyambabazi, yiyemeje kumwugururira umuryango w’umutima we kugira ngo yinjire awuturemo, awirukanemo ibyamuteraga impagarara byose, n’ibyamuteraga guhora arenganya abantu ndetse ntashobore kubona ibyiza by’Imana. Imbaraga z’urukundo rwa Yezu yiyakiyemo, ni zo zatumye yiyemeza kwivugurura no gufata ingamba zibigaragaza: guha abakene kimwe cya kabiri cy’ibyo yari atunze, gusubiza uwo yahuguje ibye inshuro enye! Ngibyo ibiranga ukwisubiraho nyako, gushingiye ku guhura n’Imana, yo igomba gukundwa no guhabwa agaciro gusumbya ibintu.
Mukristu muvandimwe, natwe mu gihe twari dukatarije kwimiriza imbere kwiberaho nka Zakewusi ataratwarwa n’urukundo-nyampuhwe rwa Yezu, uyu munsi Nyagasani araturaranganyamo amaso , arabwira buri wese ati : ndakuzi ndagusobanukiwe, nzi ibikorwa byawe bitaboneye mu maso yanjye, nubwo wabihishahisha mwene muntu ntarabukwe, njye ndabizi ( Hish 3,1-3)!
Twe twese rero tugize umuryango we, ntidukomeze kunangira imitima yacu. Nyagasani aradushishikariza kwitaza ubukristu bwagwingiye, kwitaza ubukristu bw’akazuyazi, ubukristu bwa nyirarureshwa, ubukristu bwuzuyemo ubwirasi, ubwikanyize n’agasuzuguro; aradusaba gusezerera imibereho yuzuyemo uzuyemo ibyago n’urupfu aho gusenderamo ubuzima bw’Imana (Hish 3 , 2.15-17). Aradukangurira kwitaza icyitwa kudamarara no kwigwizaho ibitadufitiye akamaro, cyane cyane ibyo tudahererwa mu biganza bye kuko biba bijejeta umuvumo. Uwumva kandi agakurikiza ibyo amubwiye, uko bwije n’uko bukeye agaharanira ubutungane, aramusezeranya kuzatsinda ibyago byose, amakuba yose, bityo akazahembwa kwicarana na we mu ikuzo ry’ubwami bwe ( Hish 3, 20-21).
Umubyeyi Bikira Mariya, Umubyeyi udahemuka akamenya abe bose ntatuze kubafasha, natube hafi, nadufashe kumva koko ko Yezu ababarira, ko abohora kandi agasubiza agaciro uwari wahawe akato, agasigaye asuzugurwa n’ubonetse wese. Icyifuzo cyacu cyo gukizwa na Yezu nigihure n’urukundo rudushakashakira mu byo twazimiriyemo byose, maze imbaraga zarwo twemere ziduhindure. Kumva ko tubabariwe na we, bijyane no kumva ko adusaba kubaho ku buryo bwisumbuye ibintu; twirinda kuba abacakara babyo, mbese twimirize imbere guharanira iteka kwigobotora icyatubuza gukurikira Yezu no kumukurikiza.
Ndangije ngira nti: munsabire nanjye ndabasabira gutsinda imitegpo yose y’Umwanzi, aho yaturuka hose.
Padiri Gregori HAKIZIMANA
Vic / Espagne.


text:
Isomo rya 1: Ibyahishuwe 14,14-19
Nuko ngo ndebe, mbona igicu cyererana; uwari ukicayeho agasa n’Umwana w’umuntu. Yari atamirije ikamba rya zahabu ku mutwe, afite mu kiganza umuhoro utyaye. Hanyuma undi Mumalayika asohoka mu Ngoro, maze arangurura ijwi abwira uwari wicaye hejuru y’igicu, ati «Cyamura umuhoro wawe, maze usarure. Isaha yo gusarura irageze, kuko imyaka y’isi yeze.» Nuko uwari wicaye hejuru y’igicu arekurira umuhoro we ku isi, maze imyaka y’isi irasarurwa. Hanyuma undi mumalayika asohoka mu Ngoro yo mu ijuru, nawe yari afite umuhoro utyaye. Undi mumalayika wari ufite ububasha ku muriro, aturuka ku rutambiro, maze avuga aranguruye ijwi abwira uwari ufite umuhoro, ati «Cyamura umuhoro wawe utyaye, maze ugese amaseri y’umuzabibu w’isi, kuko imbuto zawo zihishije.» Nuko umumalayika arekurira umuhoro we ku isi, agesa amaseri y’umuzabibu w’isi, akayanaga mu rwengero runini rw’uburakari bw’Imana.
Zaburi ya 95(96), 10, 11-12a, 12b-13ab, 13bcd
Nimuvuge mu mahanga, muti «Uhoraho ni Umwami!»
Yashinze isi yose, ntihungabana;
imiryango yose ayicira urubanza rutabera.
Ijuru niryishime, kandi isi nihimbarwe!
Inyanja niyorome, n’ibiyirimo byose!
Imisozi nisabagire kimwe n’ibiyisesuyeho byose,
n’ibiti byose by’ishyamba bivugirize impundu icyarimwe,
mu maso y’Uhoraho, kuko aje,
kuko aje gutegeka isi;
azacira isi urubanza mu butabera,
arucire n’imiryango mu butarenganya bwe.
Ivanjili ya Mutagatifu Luka 21, 5-11
Kubera ko bamwe barataga uko Ingoro y’Imana itatse amabuye meza n’ibintu by’agaciro bari batuye, Yezu arababwira ati «Mu byo mureba byose hazaza igihe hatazagira ibuye risigara rigeretse ku rindi, byose bizasenywa.» Baramubaza bati «Mwigisha, ibyo bizaba ryari, kandi ikimenyetso cy’uko bigiye kuba kizaba ikihe?»Nuko Yezu arabasubiza ati «Muramenye ntihazagire ubayobya! Kuko hazaduka benshi bitwaje izina ryanjye, bavuga ngo ‘Ni jyewe Kristu!’ kandi ngo ‘Igihe kiregereje!’ Ntimuzabakurikire! Nimwumva bavuga intambara n’imidugararo, ntimuzakuke umutima. Ibyo bigomba kuba, ariko ntibizaba ari byo herezo.» Arongera arababwira ati «Igihugu kizahagurukira ikindi, ingoma ishyamirane n’indi. Hazaba imitingito y’isi ikomeye, ahandi hatere ibyorezo n’inzara. Hazaba ibintu biteye ubwoba, n’ibimenyetso bikomeye biturutse ku ijuru.


text:
Nyampinga yari umwana, wari waravutse hagati mu bandi. Iwabo bari baramuguranye kugirango hagire icyo bashobora kuronkera abandi bana.
Nyangoma yari umugore ukuze, wari ufite urugwiro, yakundaga abantu, akagira umutima mwiza, inseko ye yanezezaga benshi.
Nyampinga yazindukaga mu gitondo, agakubura imbuga, akoza ibyombo, yarangiza akajya gucuruza k’umuhanda ibyo ny’irabuja yabaga yamushinze.
Nyangoma akiri umwana, yazindukaga mu gitondo, nawe agakora akazi ku mu rugo. By’urugero, iyo babaga bari bwenge inzoga, yafashaga abamukuriye gutonora imineke.
Nyampinga yarangwaga no guhangayika kandi no kubura ituze k’umutima. Nyangoma we, mu gihe cye nta muntu wahangayikaga, kandi yari iribagiza.
Nyangoma na Nyampinga ntibabyirukiye igihe kimwe, kuri izo mpamvu babayeho imimerere itandukanye cyane.
Nyangomba yari munezero naho Nyampinga akaba mukantwali.
Icyari gitangaje, ni uko abantu babagereranyaga cyane kandi bakumva ko Nyampinga yagira imyifatirire n’ibitekerezo bya Nyangoma.
Nyangoma yakuze ari Nyampinga, Nyampinga akaba uwa Nyangoma.
Alice Mutikeys
Catégories :Turakeye


text:
Basaserdoti, Biyeguriyimana, Bakristu bavandimwe,
1.Twongeye kubaramutsa mw’izina ry’Umwami wacu Yezu Kristu watsinze ibyago n’urupfu. Muri iki igihe cya Pasika cyahuriranye n’icyorezo cya koronavirusi cyugarije isi, tubandikiye iyi baruwa tugira ngo tubasabe gukomera kw’isengesho no gushaka uburyo bwo gukomeza ubumwe bw’umuryango. Turifuza no kubashimira ibyiza byose mukora mufasha abatishoboye tunabashishikariza gukomeza uwo mutima muri iki gihe tudashobora gusohoka kubera icyi cyorezo.
2. Guterwa n’icyorezo nk’iki cya koronavirusi ni ibyago bikomeye cyane, ariko kubasha gutwaza ntitugamburuzwe na cyo, ni umugisha mu mibereho no mu mibanire yacu akaba ari n’ikintu dushimira Imana. Namwe kandi nimushimirwe urukundo mudahwema kugaragarizanya.
3. Uyu mwanya w’ikigeragezo nudufashe mbere na mbere gusenga kurushaho cyane cyane gusenga twerekeza imitima yacu ku Mana. Kenshi ntitugira igihe cyo kwita ku mubano wacu n’Imana, kuba mu rugo bidufashe gusengera hamwe, kuvuga ishapure na rozari, gusomera hamwe Bibiliya Ntagatifu bituma ukwemera kwacu n’urukundo dufitiye Imana byiyongera. Dukomeze dusabirane, dusabire abitabye Imana kugira ngo ibakire mu bayo, dusabire abafashwe n’icyi cyorezo kugira ngo bakire, dusabire n’abantu bose batuma iyi COVID-19 idakwirakwira, abaganga bavura, abayobozi batwereka inzira tugomba kunyuramo. Turashishikariza abasaserdoti kuvuga Misa yo mu gihe cy’icyorezo nkuko Ibiro bikuru bya Papa bishinzwe ibijyanye na liturjiya iherutse kubidusaba ikaba yarahinduwe no mu rurimi ry’ikinyarwanda.
4. Iki gihe kandi nikidufashe kubana neza mu rugo no kurushaho kumvikana. Mbere na mbere urugo nka Kiliziya y’ibanze nirusengere hamwe. Nkuko Mutagatifu Tereza wa Kalikuta abivuga “urugo rw’abantu basengera hamwe ruhora rwunze ubumwe”. Ikindi kandi usanga kenshi mu ngo abantu batagira igihe cyo kuganira, kuganiriza abana, gutega amatwi buri wese; iki gihe rero nigifashe imiryango kurushaho kunga ubumwe, abantu bige kuvugana neza, kumvikana, kurebera hamwe igikwiye uko ibaruwa yandikiwe Abanyafilipi ibitubwira igira iti “Ahasigaye, bavandimwe, icyitwa icy’ukuri cyose kimwe n’igikwiye kubahwa, igitunganye, ikitagira inenge, igikwiye gukundwa no kuratwa, mbese icyitwa ingeso nziza cyose kandi gikwiriye ishimwe, abe aricyo muharanira” (Fil 4,8). Kumenya kubana neza, kumenya kuganira no kumvikana birigwa, dukoreshe iki gihe kugira ngo umubano wacu ujye mbere.
5. Turashima abashyizeho imbuga zituma bavugana, bakamenya ubukene bw’abandi, ni ibintu byiza byatangiye mu ma paruwasi amwe n’amwe bituma abakristu bafasha abatishoboye. Niyo mpamvu dushishikariza Abapadiri gushyiraho urubuga bahuriraho n’abakristu muri paruwasi rwakwita ku bintu bibiri ku buryo bw’umwihariko: gusangira ijambo ry’Imana no kurisobanura kimwe no gusangira ubuzima bituma bamenya abakeneye ubufasha.
6. Buri gihe abakristu nyabo bagaragaza urukundo bafite bitangira abari mu kaga, bakemera kwigomwa ku byo batunze kugira ngo bafashe bagenzi babo. Umuhanuzi Izayi abitubwira muri aya magambo y’Uhoraho ati: “ Igisibo kinshimisha ni ikingiki … ni ugusangira umugati wawe n’umushonji, ugacumbikira abakene batagira aho bikinga, wabona uwambaye ubusa, ukamwambika, ntiwirengagize umuvandimwe wawe! Bityo urumuri rwawe ruzarase nk’umuseke weya, n’igikomere cyawe kizasubirane bwangu.
Ubutabera buzakugenda imbere, n’ikuzo ry’Uhoraho rigumane nawe.” (Iz 58,6-8).
7. Ibikorwa by’urukundo ni inshingano ireba buri mukristu: umuto n’umukuru, ufite amikoro make n’umukungu, uyobora n’uyoborwa, urwaye n’ufite ubuzima bwiza, yatura mu mugi cyangwa mu cyaro. Ibyo bikorwa bishinze imizi mu rukundo rwa Kristu ubwe watwitangiye kugeza ku rupfu maze bikagaragara nk’ubuhamya dutanga. Ni muri urwo rwego dushima ikintu cyose cyakozwe gifasha abantu muri iki gihe. Hari ibikorwa byinshi byabaye tutazi kuko ababikoraga babigiraga hagati yabo batagombye kubyamamaza.
Muri iki gihe Karitasi Rwanda, guhera mu miryangoremezo kugeza ku rwego rwa Paruwasi n’urwa Diyosezi babafashije kwegeranya inkunga yo kugoboka abababaye kurusha abandi ingana na 163,757,096 Rwf. Ubu bufasha mu biribwa n’ibikoresho by’ibanze byihutirwa, byanyuze mu biganza byanyu mufatanyije n’ubuyobozi bw’inzego z’ibanze bwa Leta. Turabibashimira rero, Imana irasubize aho mwakuye.
8.Turabizi neza ko bidahagije kandi ko ibi bihe bikomereye benshi ariko si impamvu yo kwiheba. Uburyo buhamye bwo kwizera ni ukumvira Imana idusaba gukorera mugenzi wacu icyiza cyose dushoboye tukabigirana umutima mwiza. Ntiducike intege rero kuko n’umukene ntiyabura uko afasha mugenzi we umukeneye; n’udafite icyo atanga yakirane umutima mwiza ubufasha bubonetse, ntahweme kuzirikana mugenzi we no kumutabariza igihe bibaye ngombwa. Yezu Kristu naturinde kwihugiraho kandi aduhe ubushobozi bwo kugira neza dufatanye urunana.
Bakristu bavandimwe dukunda,
9. Nyagasani Yezu aradusaba kumubera abahamya. Aragira ati : “Urumuri rwanyu
niruboneshereze rutyo abantu kugira ngo barebe ibyiza mukora, bakurizeho gusingiza So uri mu ijuru.” (Mt 5,16). Urugendo ruracyari rererure, tugomba gukomeza kwita ku bukristu bwacu no ku ngo zacu tugaragaza n’ibikorwa by’urukundo. Dushyire hamwe kugira ngo turwanye icyi cyago kitwugarije, twumve ibyo abatuyobora batubwira byo kwirinda icyorezo cya koronavirusi. Iyi minsi ya Pasika itubere twese iminsi yo gukomeza ukwemera kwacu, kugaragarira mu masengesho tuvuga, mu kwizera ko tuzatsinda iki cyorezo kitwugarije, no mu rukundo. Dutakambire Imana tuyizeye kuko tuzi ko ituri hafi muri byose. Nta kabuza Uwazutse mu bapfuye turi kumwe, aza atugana muri ba bakene duhura nabo; tube maso kugira ngo tubashe kumumenya buri gihe maze Imana iherwe icyubahiro n’ikuzo mu mukiro ugera ku bantu bose.
Nyagasani abahunde imigisha ye.
Bikorewe i Butare ku wa 17 Mata 2020.
Filipo RUKAMBA, Umwepiskopi wa Butare akaba na Perezida w’Inama y’Abepiskopi gatolika mu Rwanda.


text:
Ururabo rw’umugati
Ubwoko Ururabo rw’umugati (izina ry’ubumenyi mu kilatini Artocarpus) ruboneka mu moko arenga 60 y’icyatsi kibisi buboneka ahantu hashyushye mu muryango wa Morase (izina mu kilatini Moraceae; bitanga imbuto ziribwa zifite intete nyinshi mo imbere). Biboneka muri Aziya y’Amajyepfo y’iburasirazuba no mu birwa by’inyanja ya Pasifika. Ubundi bwoko nka Artocarpus altilis (Urubuto rw’umugati), Artocarpus integer (Cempedak), Artocarpus heterophyllus] (Urubuto rwa Yakobo) n’ Artocarpus odoratissimus (Marang) nabyo ni ibinyamuryango by’urubuto rw’umugati.


text:
“HARANIRA KUBONA ICYO UKWIYE GUKORA”
Inyigisho yo ku wa gatanu w’icyumweru cya XXIX, Gisanzwe/C
Amasomo: Efezi 4,1-6; Zab 23, 1-2, 4-5, 11-12, 18-19; Luka 12, 54-59.
Yezu naganze iteka.
Imana, Umubyeyi wacu mu rukundo ikunda abana bayo ari bo twe, nta na rimwe ijya idutererana, mu buzima bwa buri munsi. Cyane ikunda kutubwira ku buryo bunyuranye, gusa tukanga tukaba ingumba z’amatwi. Hari Ijambo ryayo dusanga muri Bibiliya. Hari abatwigisha mu Kiliziya, muri Remezo cyangwa undi muryango duhuriramo duhugurana iby’Imana. Yewe ntabwo igarukira aho no mu byo yiremeye ni kenshi itubwira ariko tukabifata nk’aho nta gishya. Aha bishobora kuba mu bigaragarira amaso, imvura, izuba, umuyaga, inyamaswa n’ibindi. Nyagasani Mana, duhe guhumuka amaso y’umutima n’ay’umubiri, bityo tubashe kumenya no gukora igihuje n’ugushaka kwawe.
Abantu dukunze gukurikirana no gusesengura, ibintu byose tubona bishobora kutugiraho ingaruka nziza cyangwa imbi. Bikageza aho buri wese amenya uko abyifatamo. Yezu yatwihereye ingero tuzi kandi dukunze kwibonera. Yahereye ku gicu, iyo tukibonye kivuye iburengerazuba, kiba ari integuza y’uko imvura iza kugwa. Umuyaga wahuha uturutse mu majyepfo, abantu bakemeza ko haza kuba ubushyuhe, kandi ibyo byose bikaba uko byavuzwe. Ibi ntako bisa kuko ni ngombwa kumenya ibitwubaka n’ibishobora kudusenya.
Ikibazo gikomeye, ni uko muntu usanga ahimbajwe no kugira ubumenyi mu bihita ariko ugasanga akerensa iyo ava n’iyo agana. Ubwabyo uko isi tuyibayeho, twakagombye kumenya guhitamo no gukora ikiri ingenzi. Usanga mu buzima twiyibagiza kureba amaherezo yacu: ndavuga urupfu, dore ko ruza guhitamo abarwo aho rushakiye.
Ni koko usanga uburyarya n’ubwikunde burenze byaraduhumye amaso, ni uko ugasanga dufite umwanya wa byose ukuyemo akanya gakwiye twagenera Iyatwiremeye mu ishusho ryayo. Tugira umwanya w’umurimo udutunze, umwanya w’umuryango, ibirori n’amanama, nuko akanya kabonetse uko kangana kose, dore ko Imana yacu itajya itubaza ibintu byinsi, bikarangira umuntu atakaje imbaraga n’umwanya byo gushimira, Imana yamwiremeye.
Uko tubangukirwa no kumenya icyo ibyo tubona bituzigamiye, biranakwiye rwose ko tubasha kumenya icyo Imana itwiyigishiriza mu byo twumva n’ibyo tubona.
Umunsi umwe umubyeyi wari ufite umwana yonsa, yatashye mbere kubera kujya guha umwana ibere, uko amategeko abigena. Umunsi umwe yaratashye agihe guha umwana ibere, igihe ashyitse mu rugo yumva arashonje pe. Yasabye icyo yashyira mu gifu, asaba uwareraga uwo mwana kwirinda ko yamubona. Ngo atarira ashaka ibere kandi ntacyo arashyira mu nda. Yicaye ku gatebe kari aho. Igihe ategereje ko bamuhereza agafunguro yari asabye, inkoko iba isohotse mu nzu ikimara guturaga. Murabizi iyo bimeze uko, ukuntu inkoko yigomwa gutoragura ngo uwo murimo w’ituraga ugende neza. Kuko isohoka ifite inzara, yasohotse ihamagara imishwi yayo iba ibonye ikirayi aho bogereje inkono, iba iranyarutse iragifashe irakimanyaguye ngo utwana twayo dusamure, ni uko na yo ireba igikwiye irihemba, ariko yabanje abana. Umugore akibibona yahise ahamagara uwari ufite umwana ati: “Nzanira umwana, muhe ibere, inkoko ntikwiye kundusha kugirira impuhwe urubyaro”.
Ese muvandimwe, ujya ubasha gusesengura uburyo bwose Nyagasani Imana akubwiriramo, kumugarukira, gukora icyiza, kumugandukira no kubanira abavandimwe, inshuti n’ababyeyi? Jya wibaza ufate akanya usingize, unashimire Imana, umubyeyi wawe. Ni we wenyine uzaguha ibyo isi n’abayo batazigera baguha: Amahoro, umugisha, ineza no guhirwa.
Nk’uwo mugore natwe nimucyo twisubireho, tugarukire Imana, kuko Yo ubwayo izagenda iduhera umugisha mu byo dukora no mu buzima bwa buri munsi. Inkoko yatumye uwo mubyeyi yigaruramo imbaraga z’uko nta kintu gikwiye kumurutira umwana. Natwe tube maso, maze buri gihe tumenye icyo tugomba gukora no kwitaho, kubera ikuzo ry’Imana n’umukiro wa bose.
Dore ni kenshi, itubwira ko umukiro watugezemo, ariko tukanga tukavunira ibiti mu matwi. itwereka ibimenyetso tugasa nkabatagira amaso: akababaro k’abavandimwe, ubwicanyi n’ubucabiranya, ubugizi bwa nabi n’amahohoterwa akorerwa abo tubana, akarengane, urugomo, inzara n’ubukene, ntaretse n’abapfa bazira akamama.
Ibyo byose hamwe n’ibindi ntarondoye ni uburyo Imana ituvugishirizamo ngo tugire icyo tubamaririra, mu rwego rwo kubaka no kwamamaza Ingoma yayo, ngo igere kuri bose. Kenshi usanga ubwikunde bwadupfutse amaso, tukihugiraho aho kwibuka abo bavandimwe, ngo buri wese arebe icyo yabasha, kuko na bo ni abana ba Aburahamu kandi nta cyaha bakoze ngo byitwe ko ari igihano cy’ibyo bangije. Ese koko birakwiye ko Yezu yagera aho atwita “Indyarya” zisobanukirwa ibidufitiye akamaro gusa, ariko byagera ku bavandimwe bacu tukagobwa.
Twibuke ko buri wese afite uburenganzira bwo kwakira ubu butumire bwa Yezu, akabwemera cyangwa akabuhakana. Gusa buri wese azirikane ko iyi si ari intizo, tuyiriho nk’abagenzi. Umunsi umwe, ibituma tumarana, duhangana, twangana, dushyamirana, bizarangira buri wese abazwe ibyo yakoze abihemberwe cyangwa abigayirwe.
Nk’uko Pawulo intumwa yabitubwiye nasaba buri wese kuzirikana ubu butumwa yatugejejeho kuko ari igisubizo ku kibazo cyo kumenya icyo dukwiye gukora. Yabitubwiye neza muri aya magambo: “Nimusabane mu rukundo, murangwe n’ubwiyoroshye n’ituze, n’ubwiyumanganye, mwihanganirane muri byose, kandi mwihatire kugumana umutima umwe ubahuza mu mahoro”.
Mbifurije ineza n’amahoro biva kuri Kristu umwami wacu. Amina.
Padiri Anselimi Musafiri


text:
Umuyobozi w’Itorero ry’Igihugu , Rucagu Boniface, yagiranye ikiganiro na IGIHE , tubasha kumenya byinshi kuri uyu muyobozi uzwi na mbere ya Leta y’Ubumwe.
Rucagu Boniface yavukiye mu murenge wa Nemba mu karere ka Burera, mu ntara y’Amajyaruguru yabereye Guverineri.
Afite impamyabushobozi y’amashuri yisumbuye mu bijyanye n’Uburezi .Afite umugore, Mukamazera Victoire, bafitanye abana batanu.
IGIHE: Ni ikihe kintu cy’ibanze kikuranga?
Rucagu Boniface: Gukunda akazi ni cyo cya mbere.
IGIHE: Ni ikihe kintu kigushimisha ku wundi muntu, yaba umugabo cyangwa umugore?
Rucagu: Wenda navuga byinshi, ariko muri rusange nshimishwa no kubona umuntu
ufite ubumuntu mu mibanire ye ndetse akanuzuza inshingano ze.
IGIHE: Ni iki wanga?
Rucagu: Nanga umuntu wikunda, wibaza ko mugenzi we adafite uburenganzira
kimwe na we.
IGIHE: Ni iyihe ndangagaciro yawe y’ibanze?
Rucagu : Ubworoherane, ubwumvikane n’ubumuntu.
IGIHE: Ni izihe ntege nke zawe?
Rucagu : Ncika intege cyane iyo mbonye umuntu w’umunebwe, umuntu utorohera
abandi n’utagira ubumuntu.
IGIHE: Iyo uri kumwe n’umuryango wawe uba wumva umerewe ute?
Rucagu: Mbona ari bo buzima bwa kabiri kuko amasaha menshi y’ubuzima bwanjye
nyamara mu kazi.
IGIHE: Inzu yawe iramutse ihiye n’iki wakuramo bwa mbere?
Rucagu : Bwa mbere nakuramo impamyabushobozi yanjye.
IGIHE: Imana iguhaye kurema umuntu, ni ibihe bintu 3 byiza wamuha?
Rucagu: Ubworoherane, ubumuntu no gukunda gukora.
IGIHE: Ni ikihe kintu wakoze uri umwana gisekeje utazigera wibagirwa?
Rucagu : Nkitangira ishuri, Data yanjyanaga yo nkaguma mu nzira, abandi bataha
nanjye nkabakurikira tugasubirana imuhira.
IGIHE: Ni ikihe kintu wagezeho ubwawe ujya wibuka ukumva kiragushimishije kurusha ibindi?
Rucagu: Nta na kimwe mbona nagezeho ku bwanjye, gusa sinakwibagirwa ko maze
guca akenge, Imana yampaye impano yo kuyobora abandi banyeshuri ku buryo niga muri Ecole
Normale de Byumba nigeze kuyobora ibintu birenga bitandatu ndi umwe.
IGIHE: Ni uwuhe wigeze gukora wakunze kurusha indi yose?
Rucagu: Imirimo yose nakoze mu buzima bwanjye narayishimiye gusa ikitaragenze
neza n’umwanya wa Depite nagize kuva mu 1984 kugeza 1994.
IGIHE: Iyo urebye politiki y’u Rwanda unezezwa n’iki?
Rucagu: Nezezwa n’ubworoherane, iterambere, ubumwe n’ubwiyunge nk’uko
bishimangiwe mu itegeko nshinga.
IGIHE: Ubona ute amadini n’amatorero mu Rwanda?
Rucagu: Nta dini ryigisha inabi, umuntu ni we wahemuka ku bw’inyungu ze,
ahubwo nsanga amadini n’amatorero afite uruhare rukomeye mu kwigisha abayoboke bayo
indangagaciro na za kirazira.
IGIHE: Ni uwuhe muhanzi ukunda mu Rwanda?
Rucagu: Uwo ari wese waza atera avuga amahoro y’ukuri numva nanjye
namwikiriza.
IGIHE: Ni iki gishobora gutuma wishima wari ubabaye?
Rucagu : Iyo mbonye abo nyobora buzuza inshingano zabo.
IGIHE: Ni iki gishobora gutuma urara udasinziriye?
Rucagu: Keretse igihugu cyatewe ni bwo numva ntasinzira.
IGIHE: Ni nde muntu ukunze kurusha abandi muri iyi minsi?
Rucagu: Uwayoboye urugamba rwo kubohora iki gihugu, akongera kubaka ubumwe
bw’Abanyarwanda kugeza magingo aya akaba anabifuriza iterambere rirambye.
IGIHE: Ku bwawe urukundo ni iki?
Rucagu: Urukundo ni urutireba cyangwa ngo rugarukire kuri wowe n’abawe, ahubwo
ni rwa rundi rurenga imipaka, rugatsinda ishavu.
IGIHE: Wumva uzakora uwuhe murimo igihe uzaba utakiri mu nzego za politiki?
Rucagu: Numva nzandika ibitabo bizafasha abakiri bato.
IGIHE: Ni ibihe bitabo uherutse gusoma?
Rucagu: “Histoire du Rwanda Dès Origines à la fin du XX è Siècle”.
IGIHE: Ni uruhe rugingo ukunda ku mubiri wawe?
Rucagu: Ingingo zanjye zose ndazikunda kuko zose zirakora neza kandi ziruzuzanya.
IGIHE: Ifunguro ukunda kurusha ayandi ni irihe?
Rucagu: Nkunda imboga rwatsi n’imbuto z’umwimerere.
IGIHE: Naho ikinyobwa ukunda kurusha ibindi?
Rucagu: Nkunda kunywa amazi.
IGIHE: Urumva umeze ute muri aka kanya?
Rucagu: Ndumva meze neza.
IGIHE: Uratekereza iki ku byo umaze kubazwa?
Rucagu: Nzi neza ko abantu bagira amatsiko yo kumenya amakuru y’umuntu uzwi,
ngira ngo ni yo mpamvu bahora bamwibazaho.
IGIHE: Murakoze cyane ku kiganiro kirambuye tugiranye.
Rucagu: Namwe turabashimiye cyane.


text:
Ruhango: Biyemeje kwita ku byo bita utuntu duto tubatesha amanota mu mihigo
Abaturage bo mu Murenge wa Ruhango bavuga ko biyemeje kwita ku tuntu bitaga duto, ariko dutuma batakaza amanota mu mihigo y’Uturere.
Bavuga ko kubera ubukene n’imbaraga nke wasangaga n’ibyo bashoboye batabishyiramo imbaraga, kandi abasuzuma imihigo y’Akarere bashobora kubirebaho.
Urugero rutangwa ni ukuba mu gusuzuma imihigo y’Akarere umwaka ushize w’ingengo y’imari hararebwe isuku, n’uturima tw’igikoni, ibi bikaba byaratanze amanota make kandi ntawe utashobora kubigeraho.
Imirire mibi na yo ngo yaba yarabaye intandaro yo kutesa imihigo ijyanye n’imibereho myiza ku buryo bunoze.
Mu Murenge wa Ruhango hamwe mu hagaragara ibyo bibazo, ku bufatanye n’umushinga wa Komisiyo y’ubutabera n’amahoro (CJDP) ukorera muri Diosezi ya Kabgayi, abaturage bafashijwe kubona imbuto z’imboga na Soya kugira ngo babashe kunoza imirire.
Bavuga ko izo mbuto zizatuma barushaho kunoza imirire n’isuku dore ko ngo bazanahabwa amatungo magufi azabaha ifumbire, bikazatuma nibura babona icyo baheraho bakora bakazamura imibereho.
Mukakarangwa Vestine utuye mu Murenge wa Ruhango mu Kagari ka Buhoro avuga ko yahawe izo mbuto nyuma yo kwigishwa uko uturima tw’igikoni dukorwa kandi ko azazibyaza umusaruro.
Agira ati “Ikibazo cyari ubujiji, none mbonye baduhaye Soya n’umurama wa karoti kandi inaha zirahera ni uko tutazihingaga. Ubu tugiye kuzihinga tubashe kwiteza imbere”.
Umunyamabanga Nshingwabikorwa w’Umurenge wa Ruhango Nahayo Jean Marie avuga ko abaturage b’ibyiciro byose bashobora kugira uruhare mu kwesa imihigo y’Akarere igihe buri wese yitaye ku nshingano ze.
Agira ati “Hari utuntu duto abaturage basuzugura dushobora kutwimisha amanota. Urugero ni nk’uturima tw’igikoni, ntawe utagakora, isuku ntawe utakaraba, nabibukije inshingano zabo kandi nibazikurikiza bizazamura igipimo mu kwesa imihigo”.
Umuhuzabikorwa wa Komisiyo y’ubutabera n’amahoro muri Diosezi ya Kabgayi Niyonshima Astelie, avuga ko kugira ngo abaturage babarizwa mu cyiciro cya mbere n’icya kabiri bashobore kugira uruhare mu mihigo y’Akarere, bahisemo kubashyira hamwe mu matsinda kugira ngo abafite imbaraga babashe kuzamura bagenzi babo bashaje.


text:
Inyigisho yo ku cyumweru cya kabiri cya Adiventi, Ku ya 04 Ukuboza 2016
Amasomo: Iz 11,1-10; Zab 72(71)1-2.7-8,12-13.17; Rom 15,4-9; Mt 3,1-12
Bakristu bavandimwe muri Kristu, Yezu Kristu akuzwe!
Dukomeje urugendo rwacu rwa adiventi rutuganisha ku ivuka rya Nyagasani. Nyagasani Yezu yaraje ,ahora aza kandi azagaruka ku munsi w’imperuka. “Umunsi wa Nyagasani” wari waravuzwe n’umuhanuzi Amosi, umuhanuzi wa mbere mu bahanuzi bashyize mu nyandiko ubuhanuzi bwabo.Umunsi wa Nyagasani ni intigizwayo, ni igihe Imana yinjira mu mateka no mu buzima bwa muntu maze ikamuzanira ubwami bwayo bw’ubutabera n’amahoro. Ni umunsi urukundo rw’Imana ruhura n’urukundo rwa muntu maze imbabazi n’impuhwe za Nyagasani bigatera muntu kutagira ubwoba no kubona muri Uhoraho inkingi yegamiye.
Kuri uwo munsi umuhanuzi Izayi yatubwiye ko «ikirura kizabana n’umwana w’intama, ingwe iryame iruhande rw’umwana w’ihene» (Iz11,6). Umuhanuzi yakoresheje aya magambo akarishye kandi ahumuriza, ashaka kugaragaza ko Umwami uzavuka mu muryango wa Yese azatuma ibyo abantu bibwira ko bidashoboka kandi bidahura ko we abigenga kandi ko kuri we, byose abibumbira hamwe. Kuri uwo munsi inkomoko ya Yese izashyirwa ejuru nk’ibendera ry’igihugu, amahanga yose aze ayigana, aho atuye hazabengerane ikuzo. Kuko Uwo Mwami azaba yuzuye umwuka w’ubuhanga n’ubushishozi, uw’ubujyanama n’uw’ubudacogora.
Ingoma ye ni iy’urukundo. Ntazaca imanza akurikije igihagararo, amabwire,icyenewabo, bitugukwaha, ruswa n’ibindi bibi byose byamunze umuryango. Ahubwo azaca imanza akurikije ubutabera, maze arenganure abo akarengane kagize uburimiro. Azakindikirisha ubutabera nk’umukandara, akenyeze ubudahemuka nk’umweko.
Mu Ivanjili yanditswe na Matayo twumvise ukuntu Yohani Batisita asaba abamwumvaga bose kwitegura uwo Mwami. Aragira ati: «Nimwisubireho, kuko ingoma y’ijuru yegereje»(Mt3,2). Arunga mury’umuhanuzi Izayi ati: “Nimutegure inzira ya Nyagasani, muringanize aho azanyura”.
Muvandimwe,witeguye gute kwakira uwo Mwami? Kuri wowe azanyura hehe? Urasabwa guharura inabi, ubugugu, ubugome,ubusambanyi, ubusambo, ruswa, amakimbirane n’andi mabi yose ukora, ukorera abandi cyangwa utuma abandi bagwamo, kugira ngo aze ature iwawe. Nk’uko abaturage ba Yeruzalemu n’aba Yudeya yose bumvaga inyigisho za Yohani Batisita, wabasabaga kwishinja ibyaha byabo-kwisubiraho no kubatizwa- kugira ngo uwo Mwami uje amukurikiye kandi w’igihangange azasange bakereye kumwakira, bityo na we ababatirishe Roho Mutagatifu n’umuriro. Nawe urasabwa kuba maso kugira ngo utazatungurwa. Kuko Yezu Kristu ari bugufi kandi afite urutaro mu ntoki agiye gucagura abagiranabi n’abanangiye umutima. Muvandimwe uyu munsi niwumva ijwi rye ntunangire umutima. Ahubwo umwereke icyo kimungu cyamunze umutima wawe. Adiventi ntizagusige amara masa.
Bavandimwe, ntiturambirwe ngo ducikeke intege, kuko ibyanditswe kera byose byandikiwe kutubera inyigisho kugira ngo tugire icyizere, twihangane kandi duhumurizwe na byo. Niduhumurizanye muri byose, kuko Uhoraho aza aduhumuriza, ntabereyeho kuduhahamura no kudukura umutima. Ni yo mpamvu umuhanuzi Izayi agira, ati: “Mwebwe abubaha izina ryanjye, izuba ry’ubutabera rigiye kubarasiraho, ribazanire agakiza mu mirasire yaryo”. «Azatsemba burundu icyitwa urupfu, Uhoraho Imana ahanagure amarira ku maso yose,avaneho ikimwaro cy’umuryango…bazavuga bati Uhoraho ni we Mana yacu»(Iz25,8-9).
Pawulo mutagatifu arasaba abanyaroma kwakirana nk’uko Yezu Kristu ubwe yabakiriye agirira ikuzo ry’Imana. Umugenzo wo kwakirana ugaragaza ubuvandimwe .Ni yompamvu muri iki gihe cya Adiventi dusabwa kwakirana kandi dusabana muri Kristu, We Mana yigize umuntu akadusangiza kuri kameremana, bityo agaragaza ubudahemuka bw’Imana yuzuza ibyo abasokoruza bacu basezeranyijwe n’ibyo abahanuzi bahanuye(Rom15,7-9).
Ibi byumweru bine biduhe guhagarara gato twakire Umwana w’Imana uzavuka kuri Noheli,tumutegereze twishimye kandi twicuze ibyaha byacu aho biva bikagera ; duhabwe kenshi kandi neza isakramentu ry’imbabazi, ibikorwa byacu byambare impuhwe gusa. Tumve neza aya magambo Pawulo yatubwiye, ati :«Imana soko y’ukwihangana n’uguhumurizwa, irabahe no guhuza ibitekerezo nk’uko Kristu Yezu abishaka, kugira ngo mu mutima umwe no mu ijwi rimwe muhe ikuzo Imana, Se w’Umwami wacu Yezu Kristu» (Rom15,5-6).
Isengesho ryacu turinyuze kuri uwo Mubyeyi uri kubise byo kuzibaruka Umwami w’ijuru n’isi. Dusabire kandi abakiri mu mwijima w’urwango,ubujura,ubwicanyi,ubuhakanyi,ububuramana n’ibindi bibi byinshi kugira ngo Urumuri rwa Noheli ruzabamurikire bawuvemo, babone Umwami w’amahoro. Ikirura n’umwana w’intama bibane.
Nyagasani Yezu nabane namwe.
Padiri Sylvain SEBACUMI
Mu Ishuri ryisumbuye ryaragijwe Bikira Mariya Umwamikazi ry’i Kabgayi.